text:
Esigalyakagolo
Essiga lya Kagolo mu kika ky'ente. Tuli bazzukulu ba Namutale-Kagolo muganda wa Katongole. Jjajjaffe Namutale-Kagolo yava Bunyolo ne jjajjaffe Katongole.
Ennyanjula[kyusa | edit source]
Mbaaniriza nnyo abasomi bange. Mwebale okwagala Obuganda. Mu Buganda tumanyidde ddala ng’ekika kintu kikulu. Era ekika kintu kigazi nnyo. Ng’omusingi okuzimbirwa Obuganda, mu kika namwo mubaamu obuganda obutono. Bugattira ku ntiko nga ke kasolya. Olwo nno ow’akasolya y’abeera omutaka omukulu mu kika ekyo. Y'afuuka omukiise ow’ensonga mu Iukiiko ewa Ssaabasajja. Era ebika byonna bisisinkanira waggulu ku Ssaabasajja Kabaka. Ebika bikola omulimu gwa ttendo nnyo mu kukuŋŋaanya wamu n’okumanyagana. Nga guno gwe musingi ogw’obumu bw’abantu mu Buganda. Buli kika n’obulombolombo bwakyo, okugeza abantu ab’ekika ekimu tebakkirizibwa kufumbiriganwa.
Mu kitabo kino, tujja kutunuulira engeri nnya ebika gye byajjamu mu Buganda. Tujja kwesigama nnyo ku kika ky’ente. Era tujja kulaba ku byafaayo bya bajjajjaffe Kintu ne Kimera olwo naffe kijja kutuyamba okumanya ensibuko yaffe mu Buganda.
Abawandiisi bangi bawandiika ne bagamba nti ffenna tuli bazzukulu ba Kintu. Balowooza nti era ye yatandika Obuganda. Abantu bano siyinza kubawakanya. Mu ngeri endala, abawandiisi abanoonyereza ku mawanga ga Afirika, buli omu avvuddeyo n’okunoonyereza kwa njawulo. Ekintu kino kibaddewo Iwa nsonga nti mu biseera ebyayita, Afirika teyalina nkuuma nnungi ya byafaayo. Twala ekyokulabirako ekya Isirayiri n’amawanga agaliraanyeewo nga Misiri. Mu biseera bya ba Nnabbi ne Yezu Kristu, baawandiisanga bufumu. Baasobola okukuuma ebyafaayo by’ensi zaabwe kati gye myaka ng’enkumi ttaano egiyise. Wano mu Afirika entereka y’ebyafaayo teyali nnuŋŋamu n’akatono. Kaakano tweddaabulula bweddaabuluzi. Olw’obugunjufu obutono, tewaali bya kuwandiisa. Abakulu be baanyumizanga abato. Eyanyumizibwanga, yabikomyanga awo. Oluusi yeesuulirangayo gwa Nnagamba. Eyasobola okubyongerayo, olw’ekinyumo, yakyusanga ebyo ebyamunyumizibwa n’ayongeramu ebibye. OIw’ebinyumizibwa nga tebiteekeddwa mu buwandiike, kyaleetera okuziŋŋamizibwa kw'enkuuma y'ebyafaayo. Engeri ebinyumizibwa gye biri byangu byakunyomoola, bangi bazitwala nti ezo nfumo. N’olwekyo, ne babyesonyiyira ddala nti tebibakwatako.
Kya nnaku nti ebyafaayo ebitonotono bye twali tulina mu buwandiike, byayononebwa olw’okudobonkanyizibwa kw’eby’obufuzi n’eby’enfuna okutakoma buli kiseera na buli mwaka mu mawanga ga Afirika. Omwami Micheal B Nsimbi mu kitabo kye “Amannya Amaganda n'Enono Zaago” atunyumiza n’agamba nti “ebyafaayo singa abantu tebabiwandiika naye ne babisirikira, bafaanana ng'omuntu atimba bendera y'ensi ye emmanju w'ennyumba gy'etayinza kulabikira". Okunoonyereza ebyafaayo mu mawanga ga Afirika, tegunnabeera mulimu mwangu kubanga abantu ababimanyi basigadde ba lubatu. Wabula ng’obwetaavu bukyali bwa maanyi okulaba nga tubizuula. Singa twagala bazzukulu baffe okwagala Obuganda, tuteekwa okuwandiika ebyafaayo byonna bye tuba tufunye oba bye tugwaako. Kirungi okuwandiika kubanga abantu bangi bakkiririza mu biwandiikiddwa okusinga ebintu ebibanyumizibwa. Ebiwandiiko biwangaala nnyo ate nga tebikyukakyuka. Naye ebinyumizibwa biggwaawo kubanga abantu beerabira ate era ne bafa.
Okwebaza[kyusa | edit source]
Okuva ensi lwe yatandika, ebyafaayo bizze biterekebwa butiribiri, nga byogera ku ntandikwa y’ensi eno. Bw'osoma ekitabo “encyclopedia bosanic l997” ekulaga nti ensi yatandikibwawo wakati w’obuwumbi busatu n’obutaano egy’emyaka egiyise. Ekyokulabirako ekyangu, ye Baibuli ne Kolani. Buli muntu ateekwa okuba ne ky'akkiririzaamu ku bibiri ebyo. Ebitabo ebyo byawandiikibwa dda kakati emyaka nkumi bbiri egiyise. Ekyewuunyisa teri yali avvuddeyo kubiwakanya. Ebitabo ebyo byantanula nange kwe kusalawo okuwandiika.
Omulimu gw'okuwandiika ekitabo kino, mukadde nnyo emabega nga nange sinnazaalibwa. Bajjajjaffe abakulu mu ssiga lyaffe erya Kagolo, Byekwaso Kakulu ne Genatio Kakulu, baakola omulimu ogw'ettendo nga banoonyereza ebyafaayo ebikwatagana n’essiga lyaffe erya Kagolo. Omulimu guno gwateekebwa mu mpapula nga 16th 05 1982, nga byateekebwamu omwami Nasani Bulojje Bakubanja ow'e Kajjwa-Kyannamukaaka, Buddu. Yasobola okukuuna ebiwandiiko bino era ne kinnyamba nti bwe nnamutuukako, yasobola okubimpa. Mubiwandiiko bye yampa, mwalimu n’ebyawandiikibwa abakulu ababiri be njogeddeko waggulu. Neebaza omwami Alozious Kwabufu olw’okunnyamba mu ŋŋendo zange ze nnatambula bwe nnali nga nnoonya bwino eyakola mu kitabo kino.
Nyongera okwebaza katikkiro w'ekika ky’ente omwami Zadok Muwulya olw’olukusa olwampeebwa okunoonya bwino nga mmuggya mu kitabo kye ekiyitibwa "Ebyafaayo by'Ekika ky'Ente". Kuno kw'ossa omukulu w’essiga eyansengekera emituba, ennyiriri, empya n’enju mu ssiga lyaffe. Nneebaza gavumenti ya Ssaabasajja Kabaka wa Buganda eyatuteerawo omukutu gw’eby’empuliziganya oguyitibwa www.buganda.com nga nagweyambisa mu kumanya n'okufuna ensibuko y’ebika mu Buganda.
Okusingira ddala, ka twebaze Kamala Byonna Mukama Katonda eyankuuma, n’annuŋŋamya n’ampisa mu makubo omwali mujjudde enkuba era eryalimu obuseerezi. Akasana ppereketya wamu n’enzikiza. OIwo n’alyoka akusobozesa gwe omusomi wange okufuna bwino ono ne weewaayo omusome ate n'owaako ne ku oyo amwetaaga.
Obubaka bw'Omukulu w'Essiga[kyusa | edit source]
Baganda bange, bannyinaze, abaana ne bazzukulu bange mwenna mu ssiga, mbaaniriza nnyo. Nga tutandika omulimu gw'okuwandiika ekitabo kino, twalowooza nti gujja kuba muyabayaba. Naye kaakano nkikakasizza nti omulimu gwagenda bukwakku. Ng'emisanvu oba emiziziko, twafuna obuzibu mu by'entambula. Si mu bya nsimbi, wabula olw'embeera y'obudde eyakyukakyukanga. Naye wakati mu buvumu, twabivvuunuka. Nga bwe twatwala obudde nga tunoonyereza, kyatuyamba okumanya n'okufuna ebyafaayo ebitakontana. Mu ngeri eno, ne tukakasa nti bye twafuna essiga bye lyali lyetaaga. Oluvannyuma lw'okukuŋŋaanya omulimu guno awamu mu buwandiike nga tweyambisa ebyuma bikalimagezi, kyali kya mugaso nnyo okugusaasaanya. Nga bw'osoma ekitabo kino, jjukiranga okukituusa ku muzzukulu omulala. Okuyita mu kuwandiika ekitabo kino, twakirabamu omulamwa era nga kya mugaso okusinga okutegekanga enkuŋŋaana zokka. Mu nkuŋŋaana, tuba na bingi eby'okwogerako wamu n'okuteesaako. Kale nga ggwe afunye ekitabo kino, nkusaba okukikuuma kigende mu maaso paka ku bazzukulu bo. Mu nkola eno, lwe tujja okusobola okukuuma ebyafaayo... George Kakulu.
Akalowoozo k'Omukuŋŋaanya[kyusa | edit source]
Ng’ensi bw'ejja ekyuka, nnakiraba nga kitugwanidde okuwandiika ebitukwatako ng’ab’essiga lya Kagolo. Wakati nga ntalaaga olw’omulimu guno, nnafuna endowooza bbiri okuva mu bantu. Ng’emu egamba nti bikumalira budde n’endala ng’eŋŋumya, wabula saaterebuka.
Nkizudde ng’abantu bangi ebintu by’okuwandiika babyebalamye. Ekintu kino nnakirabamu obuzibu. Okugeza mu biseera bino, tokyayinza kutuuza baana n’obabuulira ebyafaayo. Abasinga bali mu masomero ga bisulo. Abalala bali ku gwa kupakasa nsimbi. Obudde obutono bwe baba bafunyeewo, babukozesa mu kunyumya birala. Ng’okumanya ani yafa n'ani yazaala. Kyokka singa ebintu by’oba obanyumiza obibawa mu buwandiike, kibabeerera kyangu okubisoma.
Ng’obugunjufu bwe bweyongedde, ebintu ebitawandiikiddwa abantu tebakyabikkiririzaamu, ne bwe biba ebituufu. Kale omusomi wange, fangayo okuwandiika era n’okwagala ekika kyo. Mu nkola eyo, mwe tunaatambuliza Obuganda, ne tubutwala ku ddaala eriggya.
Ssaabasajja Kabaka awangaale.
Rocks Peter Basaaya II
Ensibuko y'Ebika mu Buganda[kyusa | edit source]
Okujja kw'ebika wano mu Buganda buli muwandiisi akumanyi mu ngeri ndala. Naye bangi ku bawandiisi bagamba nti ebika byajja mu ngeri za njawulo wano mu Buganda. Okusookera ddala ensi Buganda yayitibwanga Muwawa. Abantu abaagiberangamu nga bayitibwa 'Balasangeye’. Yatandikibwawo Ssekabaka Tonda. Kwaddako bassekabaka amakumi asatu mu musanvu nga mwe mwali Ssebuko, Buganda, Bemba Sseguku, Buwumpya Bukokooma, Ggulu, Maganda, n'abalala. Obufuzi bwabwe bwali bwesigamiziddwa ku bika. Ebiseera ebyo waaliwo ebika bitaano nga bye bino: emmamba, enjaza, engeye, ennyange, kuno kw'ossa n’olugave. Obufuzi obwo bwakomekkerezebwa n'okuttibwa kwa Bemba e Buddo. Olwo Kintu n’atandika enfuga empya.
Nate waliwo endowooza egamba nti ebika bibiri byajja byokka nga biva mu bitundu eby'enjawulo. Nga y’ente n’omutima. Okugeza, Katongole yajja n’ente okuva e Bunyolo. Bulondwa yava e Mangira n’ayitira ku mugga Mayanja wuuyo mu Bunyoro n’ente ya lubombwe, olwo n’aggukira e Magiri-Kyanamukaaka Buddu. Mugenyi yajja ng'alwana ntalo okuva mu Abysinia wuuyo Mawogola azimbyeyo "bigo bya Mugenyi". N’atolontokera ddala paka mu Rwanda. Nayo n'azimbayo ebigo. Oluvanyuma yakomawo e Buganda n'agundira mu Buddu. N'ennyonyi bw'etyo yajjanga mu busoolesoole paka lwe yagundira mu Buganda.
Kintu ateberezebwa okuba nga yalya Obuganda wakati wa 1314-1344. Yali musaale mukugaziya Buganda mu by'enfuna, eby’obufuzi, n'eby'obuwangwa. Agambibwa okuba nga yali muganda wa Lukidi Mpuuga nga nnyaabwe ye Nyatoolo. Ebifa ku kitaawe tebimanyiddwa. Kyokka ateeberezebwa okuba nga yali mutembeeyi eyo mu ludda Iwa Madi mu nsi eyayitibwanga Abbysinia nga kati ye Ethiopia. Okutuuka mu Buganda, yayitira mu nsozi z'e Masaaba mu Bugisu. Mu Buganda, yatuukira Mangira mu Kyaggwe. Yajja n’ebika kkumi na bisatu omuli engo, envuma, empindi, embogo, enjovu, ekkobe, envubu, empeewo, entalaganya, wamu n’embwa. Kigambibwa nti ng'ali e Mangira, Kakooto Mbaziira yamusigira mutabani we Kabengwa. Kintu n'awa Kabengwa obuvunaanyizibwa obw’okulunda ente ze. Ente zaali nnyingi. Kabengwa n'azikwasa musajja we Kisindewante. Wabula n’asigaza ente ya Kintu enjeru Kanyomu n’omwana gwayo ogwa Lubombwe. Lumu bwe yakama amata ga Kintu, abantu ab’omutima omubi ne bagayiwamu omunyo. N'atya era n’alagira mutabani we Bulondwomu badduke. Ente enjeru n’omwana gwayo tebaabireka. Olw’ente enjeru, baatya nti yandibakwasizza. Kwe kugisiba ku kikoligo. We baagisiba ne bayitawo ‘Ntenjeru’ n’okutuusa kati. Awo ne basomoka omugga Mayanja, ne beesogga Bunyolo. Kaswiga ng'ali e Bunyolo, yatta ne Katongole omukago. Ne bwe baali bajja mu Buganda, bajja bonna. Oluvanyuma Kintu yatta Bemba mu magezi ag’ekitalo e Buddo era n'alya Obuganda. Yateekawo enfuga empya nga ya mirembe era paka na kakano, Obuganda buli ku musingi gwe. Waliwo endowooza eyogera ku bika ebyajja ne Ssekabaka Kimera okuva e Bunyolo. Kimera yali kabaka wa Buganda wa kusatu. Agambibwa okuba nga yafuga Buganda wakati wa I374-1404. ebyafaayo by’obuwanguzi bwe biviira ddala ku Ssekabaka Cwa Nabakka. Bwe lwali olwo, nga Cwa aweereza mutabani we ewa Winyi okufuna olufubanja. Bweyatuukayo, ng’asowagana ne Wanyana muka Winyi. Teyalwa, ng’addukayo wabula n’affiira mu kkubo ng’akomawo era n’aziikibwa e Sirinnya mu Busiro. Ekiseera kyatuuka nga Buganda terina kabaka. Cwa Nabakka yaleka tazadde mwana mulala mulenzi. Awo Walusimbi ne Ssebwana ne bakuuma Namulondo. Kyokka abantu ne batabaagala. Kwe kuwulira nti Kalemeera yaleka azadde omwana e Bunyolo. Tebaalwa nga bamutumya. Mu kutuuka e Buganda, Kimera yatuuka n'ebika asatu mu munaana. Era nga bye bino ebimu kubyo: efumbe, omutima akayozi, ekinyomo, entalaganya, enkerebwe, empologoma, enseenene, ekkobe, ab'obutiko, n'ebirala. Okumanya ebisinga ku bino soma ekitabo "Bassekabaka ba Buganda ". Okuva Kimera lwe yagattaganya Obuganda paka na kati tebukutukanga. Okujjako Iwe bwali buggiddwawo Milton Obote mu 1966. Bwazzibwawo Y.K. Museveni mu 1993. Omulangira Ronald Mutebi n’atuula ku ntebbe era n'afuuka Kabaka mu 1993.
Wabula kigambibwa nti ebika ebyo byonna, buli kimu kyajja kyeyungayunga. Ky’ova olaba nti ente ezeddirwa nnyingi naye nga zirina omufuzi omu. Kino kyatuukikako wakati mu kutta emikago, okukola endagaano, wamu n’okuggataganyizibwa ba Kabaka.
Katongole Ajja e Buganda[kyusa | edit source]
Ebyafaayo by’ekika ky’ente bingi nnyo era nga buli omu abimanyi bubwe. Okusookera ddala ente ezedirwa nnyingi nga zirimu emitendera gya njawulo. Gino gye mitendera okusinziira ku kitabo “Ebyafaayo by’Ekika ky’Ente”. Waliwo ente ey’obusito ng’eno ewaka nga tewannayita nnaku mwenda ng’emaze okuzaala. Tetukkirizibwa kunywa mata gaayo ffe ab’ente. Ente endala y’empuula oba eya katosi ng'ebeera n’eddiba nga liringa ebbumba. Waliwo ente enkuggu nga eno eba terina mukira. Waliwo ente ebeera n’olugongogongo nga lwa kawemba. Eno eyitibwa ente eya kayinda. Waliwo ente eya lubombwe nga yeefaanaanyiriza entulege. Kuno saaako ente e'yekiganja, ng'ebeera n’ekinuulo ng’ekyala ekimu kyeru ate ng’ekirala kiddugavvu. Kuno ssaako ente eya kaasa nga yo ebeera n’ebbala eryeru ku mutwe gwayo. Abantu abamu bagamba nti ekika ky’ente kyajja ne Kintu, ate abalala ne bagamba nti kyava Bunyolo. Ko n’abandi nti kinnansangwa. Waliwo endowooza egamba nti Kintu ng’ajja mu Buganda, ku lugendo lwe ng’ali ne muganda we Lukidi, bwe baatuuka e Mangira mu Kyaggwe, baayawukana era ne bagabana abantu. Lukidi yalondamu ababe nga mw'abo mwe mwali ne Kaswiga. Kaswiga yasenga ku kasozi Kyankere. Yazaalirawo abaana bangi nga mwe mwali ne Lwekana eyamusikira. Nate Lwekana bwe yafa, Wangi n’asika. Wangi n’azaala Katongole, Kagolo, Lwera ne Kalibbala. Abaana bano bonna baawesezanga ku mugga Lusamule ng'ekiseera kino guli mu Ssingo. Katongole ye yasikira kitaawe Wangi.
Katongole ng’afuuka muganzi nnyo eri omukama Kyebamba. Ebbanga bwe lyayitawo, Katongole n’asigira omukama Kyebamba muwala we ayitibwa Nakayijja. Enakku waayita meka? Omuwala nga yetisse ettu lya Mugema. Kino kyasanyusa Kyebamba olwa Nakayijja okufuna olubuto. Ekiseera eky’okuzaala bwe kyatuuka, Nakayijja n’azaala bulungi. Ebyembi omwana gwe yazaala yali namagoye. Okuva edda n’edda nga namagoye tayagalibwa mu nsi. Abamu baamuyitanga musambwa. Era ebiseera ebisinga yattibwanga oba n’akwekebwa okuva mu b’eŋŋanda ze. Oluusi bwe yafanga, ng’ab’eŋŋanda ze bokka nga be bamuziikako ate mu kyama. Eky’okuzaala namagoye, kyatiisa Kyebamba. Era kwe kuyita abalaguzi be bamuwe ku magezi. Bamugamba nti okuba omulamu, ateekwa okutuga omwana. Katongole, Nakayijja wamu n’ab’eŋŋanda ze bonna battibwe. Awo Katongole n’akoona ku baana be, bakazi be wamu n’ab’eŋŋanda ze badduke baviire ekibabu olwo lwe banaawonya obulamu bwabwe. Katongole n’ab’eŋŋanda ze nga badduka, baatambulanga kiro eyo mu matta nsejjere baleme okulabibwa. Kale ŋŋaali bwe zaakaabanga, nga batandika okutambula. Kyokka emmambya bwe yabanga tenaasala, nga beekweka. Bino bye bifo ebikulu bye baasulamu bwe baava e Bunyolo; baasula Kagabo era abamu we baamwawukanirako ne basigala awo. Bwe baava e Kagabo ne bagenda bagwa e Lusiba nga wano Nakaddu we yasigala. Ebiro ebyaddako baabimala Kawula, okuva awo baasula Kisozi mu Gomba. Wano abaana ba Katongole abamu we baamuviirako ne bagenda basenga e Buganga eky'omu Mawokota. Katongole n’abaasigala ku mugendo ne bajja bagwa e Kankobe. Okuva awo baagwa mu Buddu. Wano baamanya nti tekyali muntu n’omu abawondera. Awo kwe kunoonya we banaakuba ensiisira zaabwe. Buddu baamuyitamu, okugenda okwejjukanya nga bali mu kibira Teero. Mu Teero mwalimu omugga nga munene ate nga gulimu ensonzi. Omugga guno gwakaayanirwa enjuyi bbiri; olwa Katongole n’olw’omutaka w'e Ssaango.
Bwe baalemagana, ne basalawo okukuba akalulu. Kwe kutegeka embaga y’omwenge okwali n’abagoma. Buli luuyi lwasimbawo omuwala omu. Era buli luuyi lwasimba amafumu ana. Ne bagamba nti “Anaazina n’amala yeetunga ku mafumu, anaaba awangulidde oludda lwe akagga”. Awo amazina ne gatandika okutyetyebulwa. Lukwanzi muwala wa Nembe yali yeesibye eddiba ly’ennyana mu kiwato kye ng’olubuto wamu n’ekifuba biri bweru. N’azina nnyo, ne yeetooloola amafumu emirundi ena. Awo ku mulundi ogw'okutaano, ne yetunga ku mafumu. Ne gamuyita mu kifuba n’avaamu omusaayi mungi, awo n'afa. Ab’emizira n’eŋŋoma ne bakuba okwo kw'ossa n’amakondeere ne bafuuwa. Olwa Lukwanzi okutuwangulira omugga. Bwe gutyo omugga ne gufuuka gwa ba nte n’okutuusa kaakano. Kyokka ye omuwala ow’e Ssaango yalemwa okugeetungako, kuba yagatya.
Omuwala bwe yayitanga mu Teero nga wa nte, abavubi nga bamuwa ensonzi nnyingi. Ne bwe yabeeranga omuto ng’ali ku mabega ga nnyina, nnyina baazimuwanga okutuusa lwe yagambanga nti “mulekere awo ezo zimala ze nnaayinza okwetikka”. Singa baazimummanga, nga nabo tebakwasa.
Nga bamaze okuvvuunuka byonna, Katongole yalonda ente enkuggu okuba omuziro gwaffe. Ne ŋŋaali okuba akabbiro kaffe. Olwo omubala ne guvuga nti “kigere kya nte mwajja mwelinya. Mbadde ngaleeta omusumba aganywedde”. N’omulala negugamba nti “ekyuma nkiridde, n’omukimba ngulidde. Bwe mbirya, bwe mbiwoza, binsanga mu ssasa”.
Ennono mu Ssiga[kyusa | edit source]
Okukulambululirako akatonotono, tuli bazzukulu ba Namutale-Kagolo muganda wa Katongole. Jjajjaffe Namutale-Kagolo yava Bunyolo ne jjajjaffe Katongole. Olubereberye Katongole nga yaakava e Bunyolo, baali bassa kimu ne Kagolo-Namutale. Obuzibu bwajja bwe buti, nti nga tumaze okuva e Bunyolo, twagwa ku mugga Kuziizi. Era ne tusiisira mu lusenyi lwagwo. Mu kisenyi kino twazaalirawo abawala babiri; omu nga ye Kuzizi nga tujjukira omugga guno we twasooka okusiisira. Ow’okubiri twamuwa erya Namaganda olw'okuba nti twali tumaze okuva e Bunyolo nga tuzze e Buganda. Mu kiseera kino twagwamu ekirwadde ekisonde. Kisonde linnya lya Lunyolo eritegeeza kabotongo. Kabotongo owaabwe yali akubya omuntu amabwa n'afaanana ng’omugenge. Ekirwadde kino ebyembi kyakwata bantu abaali mu lusiisira lwa Namutale. Katongole n’alondamu abantu mu lusiisira lwa Namutale abaali batannalwala kirwadde kino ekisonde. Era nga beekwatira mu lwa ngabi okwewonya ekirwadde ekisonde. Bw'atyo jjajjaffe Katongole bwe yayawukana ku jjajjaffe Kagolo-Namutale. Bw'atyo jjajjaffe Katongole n'adduka muganda we Kagolo-Namutale olw’ekirwadde ekisonde. Mu kugenda, yagenda n’abaana wamu n’abazzukulu ba Namutale-Kagolo era mu mikwesese gyonna Katongole gye yayitamu, yaggukira Bijja. Bijja kati erinnya baalikyusa bayitawo Bikira nga kiriraanye Kyotera mu Buddu. Era we yasiisirira ddala, n’okuziikwa n’aziikibwa awo. Mu lusenyi kumpi n’omugga Kuzizi, Katongole we yaleka Namutale-Kagolo. Katongole bwe yali agenda, yaleka atuumye enju ya Namutale abasonde nga mw’otwalidde abaanab e abaasigala, wamu n’abazzukulu. Olwo enda ya Namutale-Kagolo n’eyitibwa ekika ‘ky’abasonde’. Kale Namutale n’azaawa obutaddamu kuwuliza Katongole muganda we. Olw'okuba nga yali ayabuliddwa Katongole, nga n’ekika ky’ente kimuvuddemu, kwe kwefunira ekika ky’abasonde. Nga wayiseewo ebbanga eggereko, jjajjaffe Namutale n’abantu be bonna, baawona ebisonde. Awo kwe kuva mu lusenyi lw'omu Kuzizi ne batambula nga beeyongerayo. Mu lugendo lwaffe, twaggukira Lwange eky'omu Mawokota ew’omutaka ow’effumbe. Bwe yatulaba, n’atwaniriza era n’atutwala mu maka ge. Oluvannyuma, Namutale yannyonnyola omutaka w’effumbe engeri gye twawonamu omukama Kyebamba ow’e Bunyolo. Yamunnyonnyola olugendo lwonna, n’engeri Katongole gye yamuggyako abaana be n’amuleka ku mugga Kuziizi mu lusenyi oluvannyuma lw’okulwala ekirwadde ky’ebisonde. Namutale n’asaba omutaka w’effumbe batte omukago. Omutaka teyali mubi, nga batta mukago.
Mpozi omukago lwe luganda olugunjibwawo wakati w’abantu babiri beppo n’okusingawo nga ba bika bya njawulo. Mu mukago mubaamu endagaano egamba nti “ebibyo bye byange, n’ebyange bye bibyo, abantu bo baba bange, n’abange baba babo”. Kale gwe gwo omukago mu bumpimpi. Omukago guno Namutale gwe yatta n’omutaka w’effumbe, gwaleetera abamu ku baana n’abazzukulu okusala eddiiro ne badda mu kika ky’effumbe. Wano nga tuli e Lwange, twazaalirawo omwana omuwala ayitibwa Kalima muwala wa Bulojje, omwana we omubereberye.
Bwe waayitawo ekiseera, bakazi ba Namutale, abaana wamu n’abazzukulu b’abaana be ne beegugunga nga baagala Namutale-Kagolo agende anoonye abaana baabwe abaagenda ne Katongole. Namutale kwe kulagira abantu be basibe ebintu byabwe bagende banoonye abantu baabwe abaali bagenze ne Katongole. Awo kwe kusitula. Bwe baali mu lugendo, baagendanga babuuzabuuza oba waliwo eyali alabye ku Katongole. Abantu nga babagamba nti Katongole ali Ssese mu bizinga. Mu kiro ekyo nga bagenda, Namutale-Kagolo mwe yafiira olw’obukulu mu myaka. Ebisigala bye ne biziikwa e Ssentema-Lwanga mu Mawokota. Bulojje ye yasikira kitaawe Namutale-Kagolo era n’akulembera ekibinja ky’abantu ne balamaga olw’e Ssese. Wabula baba bagenda, mukazi wa Bulojje n’alumwa olubuto. Kwe kukutamako ku kasaka, ebyaddirira kwali kuzaala. Omwaana gwe yazaala kwe kumutuuma erinnya Nabisaka. Mu linnya lino mwe muva n’erinnya Nasaka, abaganda be baalikyuusa bwe baali baagala okutereeza olulimi oluganda. Oluvannyuma beeyongerayo n’olugendo lwabwe.
Bwe baatuuka ku nnyanja Lweru/Nalubaale oba giyite (Lake Victoria), ne balinnya obwato ne bagolomola mu bizinga by’e Ssese. Baggukira wa Mukasa ne bamweyanjulira, naye n’abaaniriza era n’abawa omutala. Nga wayiseewo akabanga, Mukasa yawasa muwala wa Bulojje Kalima. Kalima ono yayongerwako erinnya lya ‘Kabulojje’ olwo naaba nga ye Kalima-Kabulojje. Twasiisira ewa mukodomi waffe Mukasa. Ebbanga nga liyiseewo, Kalima-Kabulojje yalima nnyo era ng’okulima kwe kwatiikirivu mu Ssese. Mukasa n’asanyuka nnyo olwa mukazi we okuba nga mulimi bw'atyo era kwe kwogera nti “omukazi ono alimye omusiri ogulinga ennyanja”. Enjogera eno yagendera ddala mu maaso na buli kati naddala mu bitundu by’e Kiziba nga bagamba nti “ kalima kabulojje akalimira obusiri ng'ennyanja”. Ebbanga nga liyiseewo, ne tusiibula mukoddomi waffe Mukasa era ne twabulira obuko nga Katongole tetumulabyeyo. Wano Bulojje yali ne muganda we Basaaya n’abaana babwe wamu n’abalala. Awo kwe kujja e Kiziba, kubanga e Ssese gye baali batulagiridde, Katongole teyaliiyo.
Kiziba ggwanga lya ‘Bantu group’ nga bayitibwa Baziba n’olulimi lwe boogera luyitibwa Luziba. Basangibwa mu maserengeta g’ennyanja Nalubaale/Lweru. Bwe twali tujja twaggukira ku kaalo akayitibwa Buwanga. Bulojje naye ebirwadde byali byamukosa nnyo olwo kw'ossa eŋŋendo ennyingi ze yatambula, tezaamulekera bulamu. Awo n’alwala nnyo era n’afa, Basaaya muganda we n’amusikira. Mu mirembe egiyise, omuntu bwe yafanga nga muganda we y’amusikira. Basaaya kyeyava asikira Bulojje. Basaaya tamanyiddwako byafaayo bingi, wabula amanyiddwa ng’ow’omutuba. Basaaya teyamala bbanga ggwanvu naye n’afa. Ddamulira omwana we n’amusikira. Ekyaleetera Ddamulira okusikira Basaaya, kwe kuba nga baganda ba Basaaya bonna baali bamaze okufa.
Bwe lwali olwo nga wabaawo omulangira mu bwakabaka bw’ekiziba eyali agenzeeko mu bizinga bya Nalubaale. Bw’atuuka ku kizinga Busungwe, ng’asisinkanayo Semawule. Semawule n’amufumbira emmere. Omulangira bwe yalyako, n’awomerwa. Bwe yali ng’agenda, yamusuubiza nti bwe ndiwangula eno gye ŋŋenze ndikunona. Oluvanyuma omulangira ono yawangula era n’amunona. Yamuwa ekyalo Bukwale omwo mwe yavanga n’agenda amufumbira emmere. Semawule yazaala Kayondo ne Wangi. Wangi n’azaala Damulira. Omulangira ono yatuuka n'afa. Ne Ddamulira n’asenguka okuva e Bukwale n’adda e Buwanga.
Abantu ne bategeeza omulangira Kibi Kalanda mutabani wa Bulungu I kabaka w’ekiziba nti e Buwanga wazuuseeyo Abanyolo abamanyi okufumba okusinga abaffe e Kiziba. Kibi Kalanda n’abuuza nti “Bamanyi okufumba akatogo wamu n’emmere ey’eminwe ng’ey'eno e Kiziba?” Kwe kumugamba ng’Abanyolo bwe bateeka eby’okulya okusinga Abawaya b’e Kiziba bonna. Awo kwe kutuma ababaka okujja e Buwanga. Era ne batugamba nti “omulangira n’abagonza” ekitegeeza nti “abaagala”. Jjajjaffe Ddamulira kyeyava agenda ew’omulangira Kibi Kalanda. Kale bwe yatuuka mu maaso g’omulangira, omulangira n’amubuuza ebibuzo naye nga Ddamulira tamanyi Luziba. Ddamulira n’amuddamu nti “mpozzi yogera n’omwana wange ono Kagolo”. Awo Kagolo n’anyumya n’omulangira kubanga yali amanyi Oluziba. Ekyamuyamba, kwe kuba nga yajja mu Buwanga nga muto, kyeyava aluyiga. omulangira kwe kubuuza Kagolo nti “Omanyi okufumba emmere ay’akatogo?” Kagolo n'addamu nti “kitwayitu tukyumba muno okukira n’abawaya bawe”. Omulangira n’aseka n'amubuuza nate nti “n’osinga abaziba?” Kagolo n’amuddamu nti siyinzi kukulimba”. Awo Kibi Kalanda n'amubuuza nti “mwava wa?” Ko ye nti “twava Bunyolo”. Omulangira n’amubuuza nti “nsonga ki eyabaggyayo?” Awo Kagolo n’amunnyonnyola nga bwe byatambula nga bajjajjaffe bava e Bunyolo. Awo Kibi n’abagamba baddeyo e Buwanga, amangu ddala nga wayise ebiro bina, mujja kujja munfumbire. Ennaku nnya tezaalwa ne zituuka. Ddamulira n’abamu ku baana be nga bajja ew’omulangira n’obutamu bwabwe, buli bwe bafumbirangamu obulo bwabwe mu ŋŋendo zaabwe zonna tebaabuleka mabega. Awo omulangira n’abaaniriza era n’abayingiza mu kisaakaate kye. Abaziba abaali bamufumbira baagaana Ddamulira okufumbira mu butamu bwe, nga baagala afumbire mu bwabwe. Kyokka Ddamulira n’abaziyiza ng’alowooza bayinza okumukola obubi. Era n’agamba Kagolo nti “mufumbe mu zaffe”. Awo ng’Abaziba bawakana nnyo. Era nga baagala n’okuteekawo olutalo. Kagolo ye olw’okuba nga yali amanyi olulimi lwabwe, kwe kugenda n’aloopa omusango ew’omulangira. Omulangira n’ayita enjuyi zombi era ne bawoza. Okukkakkana, ng’omusango gusinze Baziba. Kagolo nga yeyanza mulangira olw’okusala obulungi omusango. Awo nga baddayo mu ffumbiro kufumba, era nga baleetera omulangira emmere. Bwe yalyako, ng’akungiriza obuwoomi bw’emmere ng’alangirira nga bw'ajjanga okulya emmere y’Abanyolo. Awo kwe kugoba abaziba bonna abaali bamufumbira.
Abaziba nga bamaze okugobwa mu kisaakaate, baakwatibwa obuggya eri Ddamulira. Kwe kugenda ewa kabaka Bulungu I ne baloopa, nga bamugamba nti “Omwana wo Kibi Kalanda ajja kukutta alye obwakabaka bwo. Kubanga asomoka ennyanja n’ebigere nga tewali lyato”. Kituufu omulangira yateranga okusomoka ennyanja n’ebigere n’atuuka gye yayagalanga. Kabaka Bulungu I eby’abaziba yawuliramu eky’okumuggyako obwakabaka bwe era ne yeeraliikirira. Kwe kutumira Kibi Kalanda ababaka okumugamba ave mu nsi ye. Era ababaka ebigambo ebyabatumwa baabituusa bulungi eri omulangira. Kwe kumugamba nti “Siba ebintu byo byonna ove mu nsi ya kitaawo, ogende gy’oyagala yonna kubanga akugobye”.
Bw'atyo Kibi Kalanda ng’agamba abantu be budduke, bagende gye baligwa. Ng’agamba ne Kagolo nti “Namwe musibemu ebyammwe twabulire Kiziba kubanga kitange angobye mu nsi ye”. Kale Ddamulira n’abantu be ewaabwe e Buwanga baddayo kubasiibula. Bwe batyo bwe baava e Kiziba ng’omulangira abakulembedde. Bwe yagoba ku mwalo e Ddimo mu Buganda n’alaba olusozi nga kuliko ekibira. Bwe yayingira mu kibira, n’alaba nga mulimu ettaka ejjimu nga ddungi n’okusinga ery'ewaabwe e Kiziba, kitaawe gye yamugoba. Awo kwe kugamba basajja be nti “wano we nsiimye era buno bwe butaka bwange wamu n’abazzukulu bange. Kale n’okutuusa kati obutaka bw’essiga lya Kibi Kalanda ow’engabi ennangira ye Kiziba. Abasajja b’omulangira bwe baali basiisira, nga Ddamulira atudde butuuzi, ng’eno Kagolo n’abaana be bali ku mulimu gwabwe ogw’okufumbira omulangira akatogo. Obutakulwisaayo nga simenye kawonvu na kagga, awo ne wayitawo emyaka ng’ebiri oba esatu egy’ekizungu. Ne wajja omuntu n’abanyumiza ennaku gy’ayiseemu. Omusajja ono yali munaku ng’emmese y'omu Kkereziya. Omusajja oyo n’anyumiza Kibi, Ddamulira ne Kagolo mutabani we ebigambo ebyasanyusa Ddamulira bye biibyo ebyabazaawula ye n’eŋŋanda ze bonna. Ddamulira kwe kumubuuza ekyalo gye yali abeera. Mpozzi okukwongera okukubugumya ku bwongo, Buddu yonna yali Bunyolo nga n’abantu baamwo Banyolo. Naye Ssekabaka Jjunju eyafuga obuganda wakati wa 1754-1764, n’aliwangula ng’ayita e Kiganda. Yateekamu omwami we Luzige ow’endiga abe pokino.
Omusajja n’amuddamu nti “mbeera mu Bagabo b’e Mulema abaweesi”. Ko Ddamulira nti “erinnya ly’omuweesi y'ani?” Ko ye nti “ye Lwegaba alina ne baganda be Lukyamuzi ne Nakana”. Ddamulira kwe kuva we yali attudde kuba yali amaze okuzaawuka. Ddamulira n’ategeerera ddala nti bebaabo baganda be ne bajjajjaabe. Ddamulira n’aleka Kagolo ne banne e Ddimo n’agenda n’oli omusajja. Bwe baatuuka e Mulema, ewa Lwegaba, ng’amusanyukira. Awo Lwegaba kwe kuyita Nakana e Birongo. Ddamulira kwe kubabuuza nti “Jjajjafe Katongole ali luuyi wa?” Ko bo nti “yafiira Bijja” (Bijja ekiseera kino ye Bikira) obulwadde bwa kawumpuli. Oluvannyuma Ddamulira n’asiibula n’akomawo e Ddimo ewa Kibi Kalando mukamaawe. Nga wayise emyezi ebiri, n’asiibula Kibi Kalanda. Kwe kujja n’atuuka mu katala nga kaliko akabira n’azimba, era n’abeera awo wamu ne Kagolo n’abaana be abalala. Ng’amaze okuzimba, yagenda e Buwanga gye yali alese bakazi baabwe wamu n’abaana baabwe n’abanonayo. Kyokka abakulu abaali bawasizza baasigalayo. Ddamulira n’abeerera ddala mu kaalo ako.
Abantu abajjanga okumulaba nga bagamba nti tugenda wa Ddamulira. Okuva olwo akaalo nga kafuna erinnya ‘Ddamulira’ nga mukama waako n’okutuusa ku mulembe guno. Ddamulira bwe yalaba nga waali wafunze nga takyalina waalima n’abaana be, kwe kusalawo okugenda anoonye awagazi nga wajimu kuba akaalo Ddamulira kaali kakalu emmere nga tedda bulungi. Ddamulira kwe kulengera omutala Kyamiiru. Bwe yagulambula, nga mulungi akukamala. Ettaka nga jjimu ate nga ddungi. Omutala guno gwali guliraanye ennyanja Lweru oba Nalubaale. Kyamiiru aliraanye obwalo Ddamulira, Nabitaka wamu ne Kiwumulo. Bw'atyo Ddamulira kwe kutandika okulima omutala Kyamiiru. Lumonde bwe yassaako wamu n’ebitooke nga bikuze, kwe kuddayo e Ddamulira n’alagira abantu be basibe ebyabwe. Awo ne bajja e Kyamiiru. Bw'atyo Ddamulira n’abeerera ddala mu Kyamiiru era n’afuuka mutaka waakwo. N’azaawuka era n’agenda alabagane n’oluganda lwe. Yasooka kulaba Lwegaba ne Nakana e Bironge. Awo n’addako Kayabula e misonzi, n’alaba Wangi e Mulema, Kamuli e Kyatokoolo, n’alaba Lukyamuzi e Kabanda. Kwe kubategeeza nti tuzaawuse era tuzze mu kika kyaffe eky’ente. Kati tuzzeeyo mu kika kyaffe eky’ente eteriiko mukira. Ddamulira bw'atyo bwe yamala okuzaawuka, n’adda mu kika kye, n’afuuka ow’ente. Nate n’addamu okuyitibwa omugabo oba omukooza nga bwe yayitibwanga e Bunyolo. Ddamulira n’abeera e Kyamiiru okutuusa lwe yafa. Omulambo gwe ne baguzzaayo e Buwanga mu Kiziba ku butaka bwe obwasooka. Omwaana we Kagolo n’amusikira. Bw'atyo Kagolo n'addukanya omutala Kyamiiru. Awo kwe kutandika okunoonya omukazi. Teyalwa ng’agenda ewa Balukake e Buliro ayogereze omuwala Matwale. Bw'atyo Kagolo n’awasa Matwale omuwala omusiita muwala wa Balukake. Balukake yali mugagga era nga mutaka mulyambidde. Teyalwa ng’abeera lubuto, kwe kuzaala omwana omulenzi n’amutuuma erinnya Bugala. Ddamulra yazaala n’abaana.
Obulombolombo n'Emizizo[kyusa | edit source]
Obulombolombo bye bintu ebigobererwa okuva ku bajjajjaffe paka ku bazzukulu. Ebintu bino ziyinza okuba empisa oba emirimu. Bikuumibwa butiribiri obutasobezebwa nga na buli abisobya aba akoze eky’omuzizo. Obumu ku bulombolombo mu ssiga lyaffe mwe muli;
Okuva edda nga tetulya nte nkuggu wadde okunywa amata gaayo. Omwezi bwe gwabanga gwakagabo, nga tetulya kya ggulo. Singa gonja oba ettooke lyassanga nga telirina mpummumpu, mu ssiga lyaffe tetwabiryanga. N’ettu ly’emmwanyi singa lyasibwanga ne wabulako akaayi akayiseeko, eryo lyalinga muziro.
Nate ku ludda lw’emizizo mu ssiga lyaffe mwe muli;
Abazzukulu bonna mu ssiga lyaffe, tetukkirizibwa kufumbiriganwa. N’omuwala okufunira olubuto ku luggya kya muzizo mu ssiga lyaffe.
Mu ssiga lyaffe tusobola okubbula amannya ag’engero naye ag’essiga n’ag’ekika tetugabbula.
Mu mikolo gy’okwabya ennyimbe, tetukkirizibwa kwabizaawo lumbe ku olwo omuntu lw’afudde oba nga tannaziikwa. Emikolo gy’okumala abalongo, n’ebikwatagana ne lubaale nga mw’otwalidde okusamira, mu ssiga lyaffe bikolebwa bampya oba nnyiriri abo abakwatibwako so si mituba oba essiga lyonna.
Emituba mu Ssiga[kyusa | edit source]
Jjukira ku ntandikwa nga bwe tulabye nti okunoonya ebyafaayo tekinnaba kintu kyangu, kale nange okuzuula emituba egiri mu ssiga lya Kagolo tekyambeerera kyangu olw’ensonga nti abantu abamu bennatuukangako, tebaasobola kumpa bye nnali nnetaaga nga bikwata ku ssiga lyaffe lino erya Kagolo. Kale bw’osanga ng’omutuba mw'ova siguwandiseeko, tokitwala bubi, wabula tegeeza omukulu w’essiga tulongoseemu we tuba twawaba.
Omutuba gwa Bugala[kyusa | edit source]
Bugala mutabani wa Ddamulira nga nnyina ye Matwale.
Bugala ng’akuze, yazaala omukazi ayitibwa Kasangirwa. Yagenda ku muganga n’amuwa eddagala eryaleetera Kasangirwa okukoma ku Nakate omwana gwe yazaala omu. Oluvannyuma bugala yagenda ku mmandwa n’afuna eddagala era n’azaala abaana bangi. Waayitawo ebbanga ddene, Bugala n'afa. Omulambo gwe ne guziikibwa e Kyamiiru. Era ye yasooka okuziikibwa e Kyamiiru. Bw'atyo Ssemwanga mutabani we n’amusikira. Ssemwanga teyayitimuka nnyo engeri gye yali omwavu ate nga yali mulenzi muto. Yafa tazadde mwana kuba yali muwuulu. Ne nnyina yali mukazi munyage. Oluvannyuma Victor Kitungulu ya musikira nga naye nnyina yali munyage. Oluvanyuma twava e Kyamiiru mu 1907 olwa mongoota. Nange e Kyamiiru we twatuukira nnalabawo mu 2008 naye nga tewakyali muntu yenna nga kati bibira by’olaba byokka.
Omutuba gwa Bisaayo[kyusa | edit source]
Bisaayo bwe yava e Kyamiiru n’asenga e Nkoma nga kati kiri mu ggombolola Kyanamukaka. Bisaayo teyalwa ng’azaala abalongo. Bisaayo agambibwa okuba nga yawangaala nnyo. Oluvannyuma yaffa olw’agalwadde okwo ssaako n’eŋŋendo empanvu ze baatambula tezaamulekera bulamu. Mutabani we Basiga n’amusikira. Basiga yazaala Kipande, Zakalia Bakulumpagi, Kagumira, Ntate I, Lutaaya wamu ne Nsibuka e Kijonjo. Basiga ye yafiira Gulama. Basiga yasikirwa muzzukulu we Vicitoro Mitiabala. Mitiabala yasikirwa mutabani we Yozefu.
Omutuba gwa Kyekuza[kyusa | edit source]
Kyekuza yali mutabani wa Wangi. Kyekuza agambibwa okuba nga yazaala abaana bangi. Ye teyawangaala nnyo wabula naye yafa mangu. Mutabani we ayitibwa Isiŋoma n’amusikira. Isiŋoma mu baana be yazaala mwe mwali ne Muyaza era ye yamusikira. Olwo ye Muyaza ng’amaze okufa, yasikirwa Lutwaala. Lutwaala ng’amaze okufa, waayitawo ebbanga eggereko, ng’olumbe lwe terunnayabizibwa. Wabula oluvannyuma lwayabizibwa era Ssengooba mutabani we n’amusikira. Ssengooba yasikirwa Luka Kayiruki. Oluvannyuma, Luka Kayiruki yasikirwa muzukulu we Kiyimba kuba we yafiira nga batabani be bonna bamaze okufa.
Omutuba gwa Kadoma[kyusa | edit source]
Bino bye nnasobola okuwandiika ku mutuba guno nga byampeebwa omwami Galwoko Julius. Eno y’ensikirano yaagwo. Kadoma ng’amaze okufa, yasikirwa Miyingo. Miyingo n’asikirwa Namunye. Oluvanyuma Namunye yasikirwa Ssempogo. Bano be baana n'abazzukulu abava mu mutuba gwa Kadoma.
Kadoma yazaala
- Muwuulu
- Kasoloolo
- Muyingo
- Kasooli
- Luwugge
Muwuulu yazaala Nkambwe ne Siyombera.
Bano be baana ba Nkambwe:
- Semusambwa
- Galwoko Yakobo
- Ndikolakawuggu
- Yowakimu Bazitya Wanji
- Nalongo Bwayiika
- Veneneka
1:Ssemusambwa yazaala Bagenda, ye n'azaala Zuluzansi, Muwuulu, Yozefiina ne Kasajja.
2:Galuwoko Yakobo yazaala Kasajja Adrian , Mayikya , Kandida , Zabeeti
Kasajja Adrian yazaala abaana bangi nga be bano wammanga;
Lwanga Paul , Kakooza Peregino , Mangadarena Mubiite , Nakate Maria Solomy , Nakagaaju Priska , Butabira Todosia , Nabakooza Anna Maria
Lwanga Paul yazaala bano;
Katongole John , Lukyamuzi Edward , Nakyanzi Rose , Kakooza Mande , Namanda Agnes
Bano be baana ba Katongole John
- Semanda George
- Kakooza Denis
- Kakooza Fred
- Lwasa
- Wasswa
- Kato
- Katongole
- Nabuuma Gorret
- Nakaweesi
- Nabasumba Gatrude
- Kigongo
- Nakyanzi Fraska
- Sempijja Denis
Kakooza Mande omwana wa Kasajja Adrian yazaala bano;
Sempijja, Kakooza Tonny , Mzee Paul Lwanga, Nabakooza Frolance , Namugenyi Debra
Lukyamuzi Edward omwana wa Kasajja Adrian bano be baana be yazaala;
Nanyondo Joan , Nakate Betty , Nakalima Jesca , Nakyanzi Calorine , Namulema Treccy
Kakooza Peregirino naye nga mwana wa Kasajja Adrian yazaala bano;
Semawule John Bosco Kyakuwa , Senyondo Vicent , Namaganda Prossy
Yowakimu Bazitya omwana wa Nkambwe bano be baana be;
Luka Baanabakintu Lwebuga, Siyombera Santo, Valanta, Mariserina Mubiite, Pia
Luka Baanabakintu Lwebuga ye yazaala;
Galuwoko Julius Semanda, Ddamulira Leopoldi, Kakooza Charles, Nalongo Salafiina Nakiyimba Kinsambwe, Nakate Rose Mary, Namaganda Mary Lubega, Namanda Teddy, Banfjisibani Kucia
Galuwoko Julius bano be yazaala;
Lukyamuzi Leonald Salongo, Katongole Julius, Mulema Bosco, Wanji Geofrey, Kaweesi Martin, Senyondo Denis, Nasaazi Grace, Namanda Harriet
Mulema Bosco yazaala;
Nabuuma Gatrude, Nabasumba Farazia, Mugenyi Emmanuel, Namaganda Mauricia, Namuwuulya Victoria
Kakooza Charles yazaala;
Sekyanzi Patrick, Lwesabula Joakim, Namulema Solomy, Lwasa Lorance, Nansasi Scovia, Nalugo Stera
Ennyiriri n'Empya mu Ssiga[kyusa | edit source]
Eno y’entegeka eyakolebwa abagenzi Kakulu Gyagenda ne Genatio Gyagenda abaaliko abakulu b’essiga lya Kagolo. Yawandiikibwa era n'eterekebwa muzzukulu waabwe Bulojje Y ow’e Kajjwa. Ekubiddwa mu kyaapa nga tekyusiddwakyusiddwa Basaaya Rocks peter. Olukiiko luno omulamwa gwa lwo gwali gwa kutereeza nnyiriri mu ssiga.
Nga bwe twalaba engeri gye twajjamu mu Buganda, ka nkulambululire abantu abaava e Bunyolo. Bulojje ne Kiyimba nga Nkonjwe kitaabwe yasigalayo e Bunyolo. Bo mu kujja bajja n’abaana baabwe babiri; Kayondo ne Ssemawule. Mu kujja kwabwe baatuukira Lwanga mu Mawokota. Wano baalwawo. Mu kiseera ekyo, kabaka n’atuma Bulojje e Ssese okunonayo (ddamula) effumu erikuuma Obuganda. Bwe yatuukayo, n’azaayo omusango, era n’akomawo e Buganda. Kabaka kwe kumugoba nate addeyo e Ssese. Bwe yatuuka, Mukasa n’amuwa ekyalo Nkoma olwo ye n’akituuma Bulima. Ekiseera kino yali amaze okuwa Mukasa muwala we Kalima. Muganda we Kiyimba yasigala e Lwanga mu Mawokota we baatuukira. Bulojje n’abeerera ddala e Ssese. Mutabani we Ssemawule n’amulekawo, n’agenda ku kizinga Busungwe okuvuba. Ssemawule yazaala Kayondo wamu ne Wangi. Wangi olwo n’azaala Ddamulira. Ddamulira n’agenda asenga ku mutala Kyamiiru. Ddamulira yazaala Kagolo, Kiwuka ne Bemba. Kagolo yazaala omwana omu Bugala.
AG’ABASAJJA
- Teluma
- Sayira
- Nsibuka
- Mpendeke
- Googwa
- Tegaleka
- Bakubanja
- Bugala
- Mugulwa
- Bulojje
- Maswanku
- Mujwega
- Bisaayo
- Nkumba
- Kakulu
- Ssemawule
- Kadoma
- Ssengomba
- Kiyimba
- Senkumba
- Kyekuza
- Basiga
- Kabiriizi
- Mundu
- Kabugujjo
- Lutemanzi
- Kikulwe
- Sulwe
- Lukunyu
- Ssekisambu
- Makenge
- lutaliruzza
- Kasooli
- Basaaya
- Kirima
- Namunye
- Bakale
- Ssempogo
AG’ABAKAZZI
- Nabugala
- Namugulwa
- Nabulojje
- Namaswanku
- Nabasaaya
- Namujwega
- Nabisaayo
- Nankumba
- Nakakulu
- Namawule
- Kabulojje
- Nangomba
- Nakiyimba
- Nankumba
- Nakyekuza
- Nabasaaya
- Nabasiga
- Nakabiriizi
- Namundu
- Nakabugujjo
- Nalutemanzi
- Nakikulwe
- Nalukunyu
- Nakisambu
- Namakenge
- Nalutaliruzza
- Nakasooli
- Karima
- Namunye
- Nabakale
- Nampogo
- Bakubanja
- Tegaleka
- Nagoogwa
- Nampendeke
- Nansibuka
- Nasayira
Okuwumbawumbako[kyusa | edit source]
Ekitabo kino kiwandiikiddwa Basaaya Rocks Peter, nga kikwatagana n’ensibuko y'essiga lya Kagolo mu kika ky’ente. Alaga engeri ebika gye byajjamu wano mu Buganda; Akunyumiza engeri Katongole gye yagobwa mu Bunyolo, n’okujja kwe mu Buganda. Bwatuuka ku ssiga lya Kagolo, akulambululira engeri Kagolo Namutale gye yayawukanamu ne muganda we Katongole. Engeri gye baagendamu e Kiziba wamu n’e Ssese. Oluvannyuma Kagolo gye yafunamu obutaka e Kyamiiru. Omuwandiisi akunnyonnyola emituba, ebyafaayo byagyo, n’abagikulira. Annyonnyola ensikirano y’essiga okuviira ddala ku Kagolo Namutale. Amaliriza n’amannya agatuumibwa mu ssiga lyokka. Omuwandiisi yasomera mu Kalisizi P/S Lwengo-Masaka. Gye yava n’asomera mu Shimoni Demonstration School . Emisomo egya waggulu yagisomera mu Kako’s High School, Bweyogerere-Wakiso. ne ku Our Lady Consolata sss, Kireka-Kampala. Muyivu nga yasomera mu tendekero ly'eby’obusuubuzi e Nakawa n'afuna diguli mu BaBA. Basaaya (talk) 20:06, 20 Gwakkuminogumu 2016 (UTC)


c: text/html

text:
Ekibuuzo
Yesu Kristu Yaani?
Okuddamu
Obutafananako kibuuzo “Ddala Katonda Gyali? Abantu batono ababuuza oba Yesu Kristu yaliyo. Kikkirizibwa kumpi buliwamu nnti Yesu yali muntu eyatambula ensi mu Yisirayeri emyaka 2000 egyayiita. Okuwakannya ebirowoozo kutandika ssinga ensonga y'enfaanana ya Yesu entuffu eletebwa muddiro. Kumpi buli ddini esomesa nti Yesu yali Nabbi era omusomesa, oba omusajja omulungi, oba omusajja amanyi Katonda.
Omuwandiisi C.S Lewis, mu Kitabo kye, Mere Christianity (soma Bulokole bulokole) awandiika bino wamanga "Ngezaako wano okulemesa omuntu yenna okwogera oky'obusiiru abantu kye bogera eri Yye [Yesu Kristu]. "'Netegesse okukkiriza Yesu ngo'musomesa ow'empissa omulungi, naye tokkiriza byeyeyogerako nti Katonda. Ekyo ky'ekintu ekimu kyetuttalina kwogera'. Omuntu obuntu akeera n'ayogera ebintu Yesu bye yayogera, taba Musomesa wa mpisa mulungi. Abeera mulalu ngaali ku daala lyelimu n'oyo agamba abantu nti yye Jji ffumbe, oba oyo omuntu aba Sitaani owomu geyeena. Olina okusalawo ku bibiri; omuntu ono (Yesu) mwana wa Katonda, oba Mulalu, oba ekisiinga ku bulalu. Bwaba mulalu, oyinza okumusirisa olw'obusiru, oyinza okumuwandulira amalusu nomutta nga Dayimooni; oba oyinza okugwa ku bigere bye nomuyita Mukama era Katonda. Naye tuleme kumussa wansi mu bigambo ebitalimu eby'okubeera omusomesa omulungi. Teyatulekera mukisa ogwo. Era teyakyaagala".
Kakati Yesu Yeyita ani? Bayibuli emuyita ani? Okusooka katutunulire ebigambo bya Yesu mu Yokaana 10:30, " Nze ne Kitaange tuli omu" Bwotunulira ebigambo ebyo, okusooka tebirabika nga Yesu eyali yeyita Katonda. Naye Tunuulira abayudaaya engeri gyebabitwalamu."Abayudaaya ne bamuddamu nti Olw'omulimu omulungi tetukukuba mayinja, naye olw'okuvvoola; era kubanga ggwe oli muntu ne weefuula Katonda.(Yokaana 10:33). Abayudaaya bawuulira nnga Yesu eyeyita Katonda. Munyiriri eziddako, Yesu talina nsobi gyatereeza. Tabagamba nnti " Sinnabagambako nti ndi Katonda." Kitegeeza nti Yesu yali ategeeza nti Katonda, bweyagamba nti, "Nze ne Kitaange tuli Omu"(Yokaana 10:30). Yokaana 8:58 kyakulabirako kyakubiri. "Yesu n'abagamba nti Ddala ddala mbagamba nti Ibulayimu nga tannaba kuzaalibwa, Nze nga wendi." Era abayudaaya baddamu na kwaata Mayinja kwagala kumukuba.(Yokaana 8:59) Yesu okwogera engeri yye nti "Nze" oba "Nali" ekozesebwa butereevu okutegeeza erinya lya Katonda.(Okuva 3:14). Lwaki abayudaaya ate baayagala okukuba Yesu amayinja okujjako nti bakkiriza nti avoola okweyita oba okwefuula Katonda?
Yokaana 1:1 agaamba, "Ekigambo n'aba Katonda." Yokaana 1:14 egamba " Kigambo n'afuuka omubiri," Kino kiraga butereevu nti Yesu Katonda ayambadde omubiri. Tomasi, omuyigirizwa ayogera eri Yesu nti, "Mukama era Katonda"(Yokaana 20:28). Yesu talina nsobi gy'amutereeza. Omutume Pawulo amwogerako nga "Katonda omukulu era Omulokozi waffe Yesu Kristo;" Omutume Petero naye ayogera ky'ekimu..."Katonda waffe era Omulokozi waffe Yesu Kristo;"(2 Petero 1:1). Katonda Kitaffe naye ajjulira ku Yesu." naye ku Mwana ayogera nti Entebe yo, ai Katonda, ya lubeerera emirembe n'emirembe; N'omuggo ogw'obugolokofu gwe muggo ogw'obwakabaka bwo." (Abaebbulaniya 1:8). Endagaano enkadde elagula ku Yesu nelangirira obwa Katonda bwe. "Kubanga omwana atuzaaliddwa ffe, omwana ow'obulenzi aweereddwa ffe; n'okufuga kunaabanga ku kibegabega kye: n'erinnya lye liriyitibwa nti Wa kitalo, Ateesa ebigambo, Katonda ow'amaanyi, Kitaffe ataggwaawo, Omukulu ow'emirembe."(Isaaya 9:6).
N'olw'ekyo, nga omuwandiisi C.S Lewis, bwawoza. okukkiriza Yesu okuba omusomesa omulungi kyokka tekiriiyo!. Yesu mubulambulukuffu nga teyeegaana yeyita Katonda. Bwaba ssi Katonda, olwo aba mulimba, era taba Nabbi, omusomesa omulungi, oba omusajja amanyi Katonda. Mu kugezaako okunyonyola ebigambo bya Yesu mu ngeri yokubijjawo, abasomi be bitabo obomulembe gguno bagamba nti "Yesu omutuufu ow'ebyafaayo" teyayogera ebigambo ebisinga ebyamuwandiikibwaako mu Bayibuli.. Ffe baani abaani abawoza nne Katonda ku bikki Yesu byeyakola oba byatayoogera? Omusomi w'ebitabo emyaka enkumi bbiri ejiyiseewo, asobola atya okumanya okusinga abaali naye, abalya naye, abaweereza naye, era abasomesebwa Yesu mwennyini?(Yokaana 14:26).
Lwaki ekibuuzo ku nkula, oba enfanana oba engeri Ya Yesu kikulu nnyo? Lwaki kyamugaso Yesu okuba oba obutabeera Katonda? Ensonga enkulu ekyasinze lwaki Yesu alina okuba Katonda eri nti, Ssinga ssi Katonda, okuffa Kwe tekwandisobodde kusasulira mutango gw'ebibi byensi yyona.(1 Yokaana 2:2). Katonda Yekka yasobola okusasula omutango ogutakkoma ng'ogwo.(Abaruumi 5:8; 2 Abakolinso 5:21) Yesu yalina okuba Katonda okusobola okusasula ebanja lyaffe. Yesu yalina okuba omuntu okusobola okufa. Obulokozi buliwo okuyita mu Yesu Kristu yekka. ObwaKatonda bwa Yesu ly'ekkubo lyokka ely'obulokozi. ObwaKatonda bwa Yesu y'ensonga lwaki yagamba nti "Nze kkubo, n'amazima, n'obulamu tewali ajja eri Kitange, wabula ng'ayita mu nze."(John 14:6).
English
Yesu Kristu Yaani?

robotstxt: allowed

filter: keep


text:
2 Bassekabaka
Essuula 13
Mu mwaka ogw’amakumi abiri mu esatu ogwa Yowaasi mutabani wa Akaziya kabaka wa Yuda Yekoyakaazi mutabani wa Yeeku n'atanula okufuga Isiraeri mu Samaliya n'afugira emyaka kkumi na musanvu.
2 N'akola ebyali mu maaso ga Mukama ebibi n'agoberera ebibi bya Yerobowaamu mutabani wa Nebati bye yayonoonyesa Isiraeri; teyabivaamu.
3 Obusungu bwa Mukama ne bubuubuukira Isiraeri, n'ebagabula mu mukono gwa Kazayeeri kabaka w'e Busuuli ne mu mukono gwa Benikadadi mutabani wa Kazayeeri ennaku zonna.
4 Awo Yekoyakaazi n'amwegayirira Mukama, Mukama n'amuwulira: kubanga yalaba okujoogebwa kwa Isiraeri kabaka w'e Busuuli bwe yabajooga.
5 (Awo Mukama n'awa Isiraeri omulokozi n'okuva ne bava wansi w'omukono gw'Abasuuli: abaana ba Isiraeri ne babeera mu weema zaabwe ng'olubereberye.
6 Naye ne batava mu bibi by'ennyumba ya Yerobowaamu bye yayonoonyesa Isiraeri, naye ne batambulira omwo: ne Baasera ne basigala mu Samaliya.)
7 Kubanga teyalekera Yekoyakaazi ku bantu wabula abasajja abeebagala embalaasi amakumi ataano n'amagaali kkumi n'abatambula n'ebigere kakumi; kubanga kabaka w'e Busuuli yabazikiriza, n'abafuula ng'enfuufu ey'omu gguuliro.
8 Era ebikolwa ebirala byonna ebya Yekoyakaazi ne byonna bye yakola n'amaanyi ge tebyawandiikibwa mu kitabo eky'eby'omu mirembe gya bassekabaka ba Isiraeri?
9 Yekoyakaazi ne yeebakira wamu ne bajjajjaabe; ne bamuziika mu Samaliya: Yowaasi mutabani we n'afuga mu kifo kye.
10 Mu mwaka ogw'amakumi asatu mu musanvu ogwa Yowaasi kabaka wa Yuda Yekoyaasi mutabani wa Yekoyakaazi n'atanula okufuga Isiraeri mu Samaliya, n'afugira emyaka kkumi na mukaaga.
11 N'akola ebyali mu maaso ga Mukama ebibi; teyava mu bibi byonna ebya Yerobowaamu mutabani wa Nebati bye yayonoonyesa Isiraeri: naye n'atambulira omwo.
12 Era ebikolwa ebirala byonna ebya Yowaasi ne byonna bye yakola n'amaanyi ge ge yalwanyisa ne Amaziya kabaka wa Yuda tebyawandiikibwa mu kitabo eky'eby'omu mirembe gya bassekabaka ba Isiraeri?
13 Yowaasi ne yeebakira wamu ne bajjajjaabe; Yerobowaamu n'atuula ku ntebe ye: Yowaasi n'aziikirwa mu Samaliya wamu ne bassekabaka ba Isiraeri.
14 Awo Erisa yali alwadde endwadde ye eyamutta: Yowaasi kabaka wa Isiraeri n'aserengeta gy'ali n'amukaabira amaziga n'ayogera nti Kitange, kitange, amagaali ga Isiraeri n'abasajja be abeebagala embalaasi!
15 Erisa n'amugamba nti Ddira omutego n'obusaale: n’addira omutego n'obusaale.
16 N'agamba kabaka wa Isiraeri nti Teeka omukono gwo ku mutego: n'aguteekako omukono. Erisa n'ateeka emikono gye ku mikono gya kabaka.
17 N'ayogera nti Ggulawo eddirisa ery'ebuvanjuba: n'aliggulawo. Awo Erisa n'ayogera nti Lasa: n'alasa. N'ayogera nti Akasaale ka Mukama ak'obulokozi, ke kasaale ak'obulokozi eri Obusuuli: kubanga olikuba Abasuuli mu Afeki okutuusa lw'olibamalawo.
18 N'ayogera nti Ddira obusaale: n'abuddira. N'agamba kabaka wa Isiraeri nti Kuba ku ttaka: n'akuba emirundi esatu n'alekera awo.
19 Omusajja wa Katonda n'amusunguwalira n'ayogera nti Wandikubye emirundi etaano oba mukaaga; kale wandikubye Obusuuli okutuusa lwe wandibuzikirizza: naye kaakano olikuba Obusuuli emirundi esatu gyokka.
20 Awo Erisa n'afa ne bamuziika. Era ebibiina by'Abamowaabu ne bazindanga ensi omwaka bwe gwayingiranga.
21 Awo olwatuuka bwe baali nga baziika omusajja, kale, laba, ne balaba ekibiina; ne basuula omusajja mu ntaana ya Erisa: awo omusajja nga kyajje akome ku magumba ga Erisa, n'alamuka n'ayimirira n'ebigere.
22 Kazayeeri kabaka w'e Busuuli n'ajoogera Isiraeri emirembe gyonna egya Yekoyakaazi.
23 Naye Mukama n'abakwatirwa ekisa n'abasaasira n'assaayo omwoyo eri bo, olw'endagaano ye gye yalagaana ne Ibulayimu ne Isaaka ne Yakobo, n'atayagala kubazikiriza, wadde okubagoba mu maaso ge mu biro ebyo.
24 Awo Kazayeeri kabaka w'e Busuuli n'afa; Benikadadi mutabani we n'afuga mu kifo kye.
25 Awo Yekoyaasi mutabani wa Yekoyakaazi n'aggya nate mu mukono gwa Benikadadi mutabani wa Kazayeeri ebibuga bye yali aggye mu mukono gwa Yekoyakaazi kitaawe ng'alwana. Yowaasi n'amukuba emirundi esatu, n'akomyawo ebibuga bya Isiraeri.


text:
Fiina Pt. 1 Lyrics – Simon Kayiira & Nambawa
Fiina kulikayo okusoma ng’olabika okooye nnyo obudde bwa kkalwe
Ŋenze ne nva ku ssomero eyo ne nfuna endowooza emu ate nga bwe guli
Kyo tekyazze lwaleero kirudde nga kinnyoola kyokka nga nkikuumye
Buli kiro lwe ngwawo ndoota nga tutudde wamu simanyi kiki!
Ate buli lwe nkuloota oluwewo ne lunkwata ne mbulwa otulo
Bulijjo njagala nkulabe nkutegeeze kye ndiko nze naye nga nkutya
Bigambo byo nina bingi entandikwa yo y’embulawo kaakati kaŋume
Nkakasasa bukya nzaalwa wewaawo olaba nkuzeemu neewala emikwano
Ssi lwakuba ndi wa ssingo wabula nali ninda neetegereze
Kaakati nze kye ŋamba nti anti kaakati oli kuki otegedde manyi
Njagala nkwagale onjagale wadde okyali mu ssomero nange bweguli
Luvannyuma tulikkaanya ng’omaze okusuumukamu nkutwale mu maka
Kasita okyali ka kibaya ng’ate nange nkyali muto ndiva wa nkukyawe?
Entunula eyo gy’otunula n’ago amaaso g’obbirira olabika obisiimye
Anti mulabe bw’amwenya ye nnyabo oliko emmunye zo eyawunda wa buyinza
Kiiwa biki ebyo by’oyogera nze mpulira ntidde nnyo simanyi kazoole?
Eggulo wabadde ku ssomero ng’olabika oli mulamu otabuse omutwe?
Siri ku mikwano nze era abazadde bankuuma ky’ova olaba nsomye
Singa nali mbigenderako Jimmy asiiba yeetawula ne Peter naye
N’okukula kwetta kuno abawala tulaba ebizibu ntandise okukemebwa
Buli lwe nkuba picture ku buli omu ky’aŋamba neewunya abasajja!
N’okuba nali noonya abaawuseeko mu njogera ne ninda ndabe
Ate maama yaŋamba nti abalenzi mwefuule temwesigika
Kati onimbalimbalimba wano omale onfiirize okusoma weebuzebuze
Omale okunfunisa olubuto weerabire by’olejja ombonyebonye
Mbadde saagala basajja, mpozzi nga bwoli gwe Kiiwa nkwesize
Nzikirizza by’oŋamba kyokka byaffe bya kyama osaanye okimanye
Njagala nkukakase Fiina guno omukwano gwe nkulaga amaaso be bajulizi
Mpozzi eriba short ng’omutwe gukyuseeko ng’era ddala kazoole
Giriba mimwa gya ngeri ki nze okukyatula amazima nti Fiina nkukooye!
Mpulira obuswavu bw’omutima n’okuwemuka mu nsi wakiri okufa
Mukama nsabye obe mwetegefu nze okwegaana Fiina ontwale mu geyeena
Kati ngya kuyita ewammwe enkya olweggulogguloko ninda ku ffene
Nedda enkya tojjaayo waakiri ojja ku Ssande enkya gyebali
Gwe ka nkwesige amazima kuba bangi be ŋaanye neewala emikwano
Ngya kugulira engatto nkutwalenga ku ssomero olw’eggulo nkuleete
Ngya kuleetera omutwalo weerage eyo ku ssomero naawe bakutye!
Nedda saagala ssente waakiri ogula obukomo essaawa yo nina
Tulabagane Fiina nywereza awo w’otuzze yongera okunyweza
Bye weeraba Kiiwa yitayo ku Ssande lwogambye Kiiwa tonjiwa
Fiina tewasomye leero nayiseeyo ku ssomero saakulabyeyo!
Nobert bwe mubuuzizza aŋambye mbuno baakugobye ye ddala kiki?
Mazima bukya twawukana natandinka okulwalira sseebaka tulo
Mutima guneewuuba entunnunsi ne zimpakuka sifuna na maanyi
Buli kendya ne nsesema amalusu ne gesomba mpulira okuzunga
Saagala kulya nkejje n’ebinyeebwa byannyiye n’amata nago
Meetulooni yaŋambye nti muwala baakusobya ogira odda awaka
Waka natuuse lwagguloko nga maama ali mu nnimiro taata ye kunywa
Maama namubuulidde nga mubuuza eky’okusoba akinyinyonnyole
Mu butuufu yasoose n’asirika oluvannyuma ate n’ayitaba nange kwe kumwesega
Taata olwakomyewo nange ne mubuulira ntino bansobya
Ye kwekutandika okuyomba n’oluga lwe n’aggyayo kwe kunkuba ekiro
Kye yasembyeyo kwe kwembuuza ani nannyini lubuto yanguwa omuleete
Ndowooza okyajjukira byonna bye wali oŋambye luli mu kusooka
Nze ekikulu kyendabawo kunfunira we mbeera weetema luli
Fiina biki ebyo by’oyogera sooka oddemu mpulire simanyi otamidde?
Nze saamanya nnyabo mu butuufu mbu n’ebyo byali bya kubaamu sandikikoze
Olwa sitaani eyankeera ne mala nze gewaayo kaakati luno
Oŋambye baagobye ewammwe nange ennyumba gye sirina kaakati biki ebyo?
Jjukira sso nagamba nti omalanga kwebalama okujja eno ekiro
Gwe kiki walaba ebintu nti biyinza okwefuula notogaanako uh!
Nina obuzibu bwe nengedde singa ssibyegaana kitaawo wa kabi
Ye kiki ssibyegaana ani mujulizi eyaliwo amagezi go nina
Ndaga obukakafu bw’oleese ye bameka be nkwanye sizaalangako
Nammwe abawala mulimba nnyo olukugamba n’oyitika kiki tewagaana
Singa nagamba n’ogaana bino byonna byandize omusango gukusinga
Ne nnyoko gumutwaliramu lwaki yampitanga muko naye kaalabe
Kasita naawe wakkiriza nga tosoose kwebalamu ffembi tusibwe
Ffembi tubadde mu ssomero nga tekuli yali azadde twonoonaganye
Waŋamba toyagala basajja lwaki ku nze wakkiriza naako kalowooze
Kasita naawe wakkiriza nga tomaze kwebalamu sirina nsobi
Mpozzi tugende ew’omusawo agezeeko okuluggyamu bwe lukutta bibyo
Kaakati okaaba biki mulabe nnyini atibula onzaalidde obulwa
Kati ogira oddayo ewammwe nnyongere okubyekkaanya bwe bakkuba guma
Tonjogera!!!
Mukwano bambi nagambye taata yankubye nnyo kwe kungoba awaka
Yambuuzizza omusajja ne nkuzibira amazima saakwogedde
Singa namubuulidde era ekiro yandisse yataamye bugo
Kyokka nakuumye ekyama ne nkubwa ate ne nvumibwa obudde kwe kukya
Kiiwa wajja n’oŋamba mu bubuzi bwe nalimu saakukaayanya
Kati olaba maze okusoba n’abazadde bangobye wegumya ongobe
Ogira okyaneegaana ŋenda kwetta neggyewo nze sibonaabona
Tojja kumala gankanga ontiisa okwetta nekole ki nange netuge?
Nkugambye sirina ssente ssinatuuka na kuwasa nkyasoma manya
Kaakati tugende eka taata bw’amala okulaba muteese ondeke eka
Oba kitaawo bw’agambye mugambe afune omulala nze tandabangako
Ye tugende mugambe ntya nti mukulu ekindeese bw’antema oluyi nvaako!
Ebyange bye walinnyirira nali saagala kusoma naawe bireke
Abasajja mwefuula kati biki ebyo by’oyogera jjukira luli!
Wankwananga wegonza n’ensimbi ng’ondaga nnyingi zadda wa kati?
Waŋamba bw’olina ebintu nti era kyangu kuntwala kaakati mpasa
Nze nali nkusaagirako ye abawala mwaba mutya abatasaagirwako!
Oŋamba otya ndeke okusoma nze awo ndaba ng’asaaga weesirikire
Oba ennyumba gyotolina mpa ssente ndage e Singo ssenga gyebali
Ekyo ekiteeso ky’oleese kijja kukuyamba nnyo tambulirawo
Wabula nze sirina ssente y’omuntu asoma nkola w agenda weewole
Ojja genda osula mu makubo ppaka lw’olituuka kasita musana
Kinnyambye okwewonya ebizibu ani awasa embaga amangu kooti ssi ka kuzaala
Nandigenze ewa nnyoko ne mukaabira ebizibu ate naye mutya
Kati mummy omugambiraki nze tondeetera bizibu ab’eka baleke
Mummy ne bwomugamba otya ebyo tagenda kubikkiriza tomala biseera
Tulabagane Fiina olubuto bwofuna gwolusiba totya lugabe
Bambi Fred sooka odde kaakati ondese otya saamanyirirwa
Taata Kiiwa ow’omukwano munnange ogenze otya komawo olabe
Bannange bawala bannange mwenna abali mu ssomero mwewale abasajja!
Balina colour nnyingi balina enjeruyeruko n’endala black
Bw’ajjira mu njeri etukula kwekugamba n’oyitika nange bwe nali
Naye black lwalijja ogenda kwejjusa amazima kiki tewagaana
Kati antunuulira ankeneka mulabe nnyini bw’ankimba osaanye weerowooze
Kati maze okukyekkaanya by’oyogera bya mazima ate olubuto lwange
Nsonyiwa okudaaza ennyo mbadde nkyapima matire sipapapapa ntyo
Bawala mbakenze olw’abasajja baakwana n’abulwa ekituufu
N’olwekyo bw’afuna olubuto ye emmeeme ye kwesibira omusajja gw’aluwa
Asooka n’aluwa Topher, Topher n’alugaana nti Jimmy weenyige awo
Bambi babasibye abaana abangi bemutazadde mbu lwakuba kuzaala
Kyova osanga omwana ennyindo n’emubangalala etaali mu kika
Matu gamusongodde, obugere alina mwenda, amatama ga mayuuga
N’ocacanca mbu ozadde sso ng’omwana gw’ozadde ssi ddala wuwo
Kino ssi bavubuka bokka n’abakulu mbatwaliramu mwekkaanye abaana
Mmwe abawala kye mbasaba mukomye okulimba ennyo mwetegereze
Oba olubuto lwa Misagga oba ayinza okuba Ndawula toluwa Kayizzi
Ono Fiina nwanye nnyo nze omukuulamu amazima era ddala ngazudde
Fiina weebale okuuma ffe wali we twasibira tugende nkutwale
Okuva lwe nsiimye n’osiima taata wo kaayombe atya ebyaffe bya kubaawo
Bateeka muteeke ro n’oyo anaalumwa azaale owange nze mututte bye!


text:
Embaga y’Akaliga – kaliga
Yiino laba etuuse – y’eno
Omugole atuuse mujje tumwanirize.
(Mumutendereze – Alleluia
Mumutendereze – Kristu Akaliga) x2
1. Obununuzi bwa Kaliga, n’ekitiibwa kya Kaliga
N’obuyinza bwo bwa Kaliga, n’ennamula y’akaliga y’amazima.
2. Mmwe abasenze Akaliga, ekitiibwa mukiwe Akaliga
Afune ekitiibwa oyo Akaliga, mumutendereze oyo Akaliga.
3. Katonda oli wa kitalo, n’obuyinza obubwe bwa kitalo
Afuge ensi eno y’agitwala tumugulumize oyo Akaliga.
4. Tutendereze Akaliga, mu luyimba olunyuma
Ffena abatonde tusse kimu, tumugulumize oyo Akaliga.
5. Tuyimbe nnyo Akaliga, mu luyimba olunyuma
Ffena abatonde tusaakanye, tugulumize oyo Akaliga.


text:
Omu kubeeyimirize nga ye Mubaka wa Mityana Francis Zaake agambye nti Kati Bagenda Kussa Ku Nninga Gavumenti ereete obujulizi kubyebajweteka ku Bannaabwe ku Misango egyabateekebwako egy’obutujju, okuvujjirira obutujju, Okulya Mu Nsi Olukwe, Ettemu n’okugezaako Okutta!!
Bya Boniface Kizza
Kkooti Enkulu e Masaka Ekkiriza Omubaka wa Makindye West Allan Ssewanyana, n’owa Kawembe North Muhammed Sseggirinya, okweyimirirwa ku Kakalu ka Kkooti ka Nsimbi obukadde 20 buli omu ez’obuliwo, n’ababeyimiridde baweeyo obukadde kikumi ezitali zaabuliwo.
Omulamuzi Victoria Katamba Nakintu akkiriziganyizza ne Banna Mateeka baabawawaabirwa Erias Lukwago ne Shamim Malende, nti abantu bano balina Eddembe okweyimirirwa nti kubanga emisango egyibavunaanibwa tegyinnakakasibwa, tebalina mikululo gya Buzzi bwa Misango e Mabega, bantu baabuvunaanyizibwa ababaka ba Palamenti abalamba, ate nga n’embeera y’obulamu bwaabwe ssi nnungi, wabula nebalagirwa okweyanjulanga ewa Registra wa Kkooti n’ekukitebe ekinoonyereza ku Buzzi bw’emisango emirundi ebiri buli mwezi, okuwaayo Paasipoti zaabwe ate n’okujja mu Kkooti buli webaba babetaaze.
Ono era Akkaatirizza nga abantu abengeri yonna abatannasingisibwa Misango kagibe gya ngeri ki, bwebalina eddembe okuteebwa Kasita n’obukakafu nti tebajja kwebulankanya, era ng’ababaka Ssegirinya ne banne bwebadde n’ababeeyimirira ab’obuvunaanyizibwa.
Bano beeyimiriddwa ababaka okubadde Ssemuju Nganda owa Municipaali y’e Kira, Francis Katabaazi owa Kalungu West, Nandagire Christine Ndiwalana owa Bukomansimbi North, Veronica Nannyondo owa Bukomansimbi District, Francis Zaake Butebi owa Mityana n’abalala ku Kkooti eyatandise Ssaawa Ssatu ez’enkya nekommekerezebwa e Kawungeezi nga zoolekera Ssaawa kumi Na Bbiri, Munna Mateeka Lukwago wasiimidde ensalawo y’omulamuzi okuta abantu baabwe nti kubanga tewali bukakafu ku Misango egyibavunaanibwa.
Omu kubeeyimirize nga ye Mubaka wa Mityana Francis Zaake agambye nti Kati Bagenda Kussa Ku Nninga Gavumenti ereete obujulizi kubyebajweteka ku Bannaabwe ku Misango egyabateekebwako egy’obutujju, okuvujjirira obutujju, Okulya Mu Nsi Olukwe, Ettemu n’okugezaako Okutta!!
Bano baddamu Okulabikako mu Kkooti nga 29 Omwezi guno, okwongera okuwerennemba n’emisango gyaabwe n’okumanya okunoonyereza wekutuuse ku bujulizi obubalumika.


text:
以色列的第一次人口统计
1以色列人离开埃及后第二年的二月一日,耶和华在西奈旷野的会幕中对摩西说: 2“你要按以色列人的宗族和家系统计人口,登记所有男子的姓名. 3你和亚伦要一队一队地统计以色列人中二十岁以上,有作战能力的男子. 4每一支派要有一个人来协助你们.他们都是各宗族的族长, 5名单如下.
“吕便支派示丢珥的儿子以利苏, 6西缅支派苏利沙代的儿子示路蔑, 7犹大支派亚米拿达的儿子拿顺, 8以萨迦支派苏押的儿子拿坦业, 9西布伦支派希伦的儿子以利押, 10约瑟的后裔——以法莲支派亚米忽的儿子以利沙玛和玛拿西支派比大苏的儿子迦玛列, 11便雅悯支派基多尼的儿子亚比但, 12但支派亚米沙代的儿子亚希以谢, 13亚设支派俄兰的儿子帕结, 14迦得支派丢珥的儿子以利雅萨, 15拿弗他利支派以南的儿子亚希拉.”
16他们都是从会众中选出来的,是各支派的首领,也是以色列的将领.
17摩西和亚伦在这些族长的帮助下, 18在二月一日招聚全体会众,按照宗族和家系统计人口,登记所有二十岁以上的男子. 19摩西照耶和华的吩咐在西奈旷野统计人口.
20-21以色列的长子吕便支派中,二十岁以上,有作战能力的男子按宗族,家系和姓名一一被登记下来,共有四万六千五百人.
22-23西缅支派中,二十岁以上,有作战能力的男子按宗族,家系和姓名一一被登记下来,共有五万九千三百人.
24-25迦得支派中,二十岁以上,有作战能力的男子按宗族,家系和姓名一一被登记下来,共有四万五千六百五十人.
26-27犹大支派中,二十岁以上,有作战能力的男子按宗族,家系和姓名一一被登记下来,共有七万四千六百人.
28-29以萨迦支派中,二十岁以上,有作战能力的男子按宗族,家系和姓名一一被登记下来,共有五万四千四百人.
30-31西布伦支派中,二十岁以上,有作战能力的男子按宗族,家系和姓名一一被登记下来,共有五万七千四百人.
32-33约瑟的后裔中,以法莲支派中,二十岁以上,有作战能力的男子按宗族,家系和姓名一一被登记下来,共有四万零五百人.
34-35玛拿西支派中,二十岁以上,有作战能力的男子按宗族,家系和姓名一一被登记下来,共有三万二千二百人.
36-37便雅悯支派中,二十岁以上,有作战能力的男子按宗族,家系和姓名一一被登记下来,共有三万五千四百人.
38-39但支派中,二十岁以上,有作战能力的男子按宗族,家系和姓名一一被登记下来,共有六万二千七百人.
40-41亚设支派中,二十岁以上,有作战能力的男子按宗族,家系和姓名一一被登记下来,共有四万一千五百人.
42-43拿弗他利支派中,二十岁以上,有作战能力的男子按宗族,家系和姓名一一被登记下来,共有五万三千四百人.
44以上就是摩西,亚伦和各代表自己家族的十二位以色列首领所统计的男子人数. 45这样,以色列人中二十岁以上,有作战能力的男子按宗族,家系和姓名一一被登记下来, 46共有六十万零三千五百五十人. 47其中不包括利未人, 48因为耶和华曾经对摩西说: 49“你不要统计利未支派的人数,不要把他们的人数算在以色列人中. 50你要派利未人负责搬运和照料放约柜的圣幕及其所有器具,他们要在圣幕四围扎营. 51在迁移的时候,利未人要负责拆卸和支搭圣幕;其他人若走近圣幕,必被处死. 52以色列人要按照他们的队伍各自扎营,各归本旗. 53但利未人要在放约柜的圣幕四周扎营,防止以色列人触怒耶和华.利未人负责看守圣幕.” 54以色列人就按耶和华对摩西的吩咐行了.
Okubala Abantu
11:1 a Kuv 40:2 b Kuv 19:1 c Kuv 40:17Awo Mukama Katonda n’ayogera ne Musa mu Weema ya Mukama ey’Okukuŋŋaanirangamu, mu Ddungu lya Sinaayi ku lunaku olw’olubereberye olw’omu mwezi ogwokubiri ogw’omwaka ogwokubiri kasookedde abaana ba Isirayiri bava mu nsi y’e Misiri1:1 Kino kyabaawo oluvannyuma lw’omwezi gumu nga Abayisirayiri batuuse mu ddungu lya Sinaayi (Kuv 9:1), ate nga wayiseewo omwezi gumu bukya Eweema ya Mukama ezimbibwa (Kuv 40:17), ate n’oluvannyuma lw’ennaku kkumi na ttaano nga kyebajje bakwate Embaga ey’Okuyitako mu Sinaayi. N’amugamba nti: 21:2 Kuv 30:11-16; Kbl 26:2“Bala ekibiina kyonna eky’abaana ba Isirayiri ng’obategeka mu bika byabwe, ne mu mpya zaabwe, ng’owandiika erinnya lya buli musajja kinnoomu ku lukalala. 31:3 Kuv 30:14Ggwe ne Alooni mujja kutegeka abasajja bonna ab’omu Isirayiri abawezezza emyaka amakumi abiri egy’obukulu n’okusingawo, abatuuse okuyingira mu magye, mubabalire mu bibinja byabwe. 41:4 a nny 16 b Kuv 18:21; Ma 1:15Munaayambibwako omusajja omu omu okuva mu buli kika, nga ye mukulu w’oluggya lwa bajjajjaabe.
51:5 Lub 29:32; Ma 33:6; Kub 7:5“Gano ge mannya g’abasajja abajja okubayambako:
“Aliva mu kika kya Lewubeeni ye Erizuuli mutabani wa Sedewuli;
6mu kya Simyoni ye Serumiyeeri mutabani wa Zulisadaayi;
71:7 a Lub 29:35; Zab 78:68 b Lus 4:20; 1By 2:10; Luk 3:32mu kya Yuda ye Nakusoni mutabani wa Amminadaabu;
81:8 Lub 30:18mu kya Isakaali ye Nesaneri mutabani wa Zuwaali;
91:9 nny 30mu kya Zebbulooni ye Eriyaabu mutabani wa Keroni.
101:10 nny 32Okuva mu baana ba Yusufu:
mu kya Efulayimu ye Erisaama mutabani wa Ammikudi;
mu kya Manase ye Gamalyeri mutabani wa Pedazuuli.
11Aliva mu kika kya Benyamini ye Abidaani mutabani wa Gidyoni;
121:12 nny 38mu kya Ddaani ye Akiyezeeri mutabani wa Amisadaayi;
131:13 nny 40mu kya Aseri ye Pagiyeeri mutabani wa Okulaani;
141:14 Kbl 2:14mu kya Gaadi ye Eriyasaafu mutabani wa Deweri;
151:15 nny 42mu kya Nafutaali ye Akira mutabani wa Enani.”
161:16 a Kuv 18:25 b nny 4; Kuv 18:21; Kbl 7:2Abo be basajja abaalondebwa okuva mu kibiina, nga be bakulembeze ab’ebika bya bajjajjaabwe. Abo nga be bakulu b’ebika bya Isirayiri.
Ebika n’obunene bwabyo
17Awo Musa ne Alooni ne batwala abasajja abo abaatuddwa amannya gaabwe, 181:18 a nny 1 b Ezr 2:59; Beb 7:3ne bakuŋŋaanya ekibiina ky’abantu bonna ku lunaku olw’olubereberye olw’omu mwezi ogwokubiri. Awo abantu bonna ne beewandiisa mu bujjajja bwabwe ne mu bika byabwe awamu ne mu mpya zaabwe. Abasajja abo abaali bawezezza emyaka amakumi abiri egy’obukulu n’okusingawo, amannya gaabwe ne gawandiikibwa kinnoomu ku lukalala, 19nga Mukama bwe yalagira Musa. Bw’atyo Musa n’ababalira mu Ddungu lya Sinaayi:
201:20 Kbl 26:5-11; Kub 7:5Ab’omu bazzukulu ba Lewubeeni, mutabani wa Isirayiri omubereberye:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 21Abaabalibwa okuva mu kika kya Lewubeeni baali emitwalo ena mu kakaaga mu bitaano (46,500).
221:22 Kbl 26:12-14; Kub 7:7Ab’omu bazzukulu ba Simyoni:
Abasajja bonna ab’emyaka egy’obukulu amakumi abiri n’okusingawo nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 23Abaabalibwa okuva mu kika kya Simyoni baali emitwalo etaano mu kenda mu ebikumi bisatu (59,300).
241:24 Lub 30:11; Kbl 26:15-18; Kub 7:5Ab’omu bazzukulu ba Gaadi:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe, n’eby’empya zaabwe bwe byali. 25Abaabalibwa okuva mu kika kya Gaadi baali emitwalo ena mu enkumi ttaano mu lukaaga mu amakumi ataano (45,650).
261:26 Lub 29:35; Kbl 26:19-22; Mat 1:2; Kub 7:5Ab’omu bazzukulu ba Yuda:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 27Abaabalibwa okuva mu kika kya Yuda baali emitwalo musanvu mu enkumi nnya mu lukaaga (74,600).
281:28 Kbl 26:23-25; Kub 7:7Ab’omu bazzukulu ba Isakaali:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe, kinnoomu, ng’ebiwandiiko by’ebika byabwe n’eby’empya zaabwe bwe byali. 29Abaabalibwa okuva mu kika kya Isakaali baali emitwalo etaano mu enkumi nnya mu ebikumi bina (54,400).
301:30 Kbl 26:26-27; Kub 7:8Ab’omu bazzukulu ba Zebbulooni:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinoomu, ng’ebiwandiiko by’ebika byabwe n’eby’empya zaabwe bwe byali. 31Abaabalibwa okuva mu kika kya Zebbulooni baali emitwalo etaano mu kasanvu mu ebikumi bina (57,400).
321:32 Kbl 26:35-37Okuva mu batabani ba Yusufu:
Ab’omu bazzukulu ba Efulayimu
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 33Abaabalibwa okuva mu kika kya Efulayimu baali emitwalo ena mu ebikumi bitaano (40,500).
341:34 Kbl 26:28-34; Kub 7:6Ab’omu bazzukulu ba Manase:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 35Abaabalibwa okuva mu kika kya Manase baali emitwalo esatu mu enkumi bbiri mu ebikumi bibiri (32,200).
361:36 Kbl 26:38-41; 2By 17:17; Kub 7:8Ab’omu bazzukulu ba Benyamini:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 37Abaabalibwa okuva mu kika kya Benyamini baali emitwalo esatu mu enkumi ttaano mu ebikumi bina (35,400).
381:38 Lub 30:6; Kbl 26:42-43Ab’omu bazzukulu ba Ddaani:
Abasajja bonna ab’emyaka egy’obukulu amakumi abiri n’okusingawo nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 39Abaabalibwa okuva mu kika kya Ddaani baali emitwalo mukaaga mu enkumi bbiri mu lusanvu (62,700).
401:40 Kbl 26:44-47; Kub 7:6Ab’omu bazzukulu ba Aseri:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 41Abaabalibwa okuva mu kika kya Aseri baali emitwalo ena mu lukumi mu ebikumi bitaano (41,500).
421:42 Kbl 26:48-50; Kub 7:6Ab’omu bazzukulu ba Nafutaali:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 43Abaabalibwa okuva mu kika kya Nafutaali baali emitwalo etaano mu enkumi ssatu mu ebikumi bina (53,400).
441:44 Kbl 26:64Abo be basajja Musa ne Alooni be baabala, nga bayambibwako abakulembeze ab’omu Isirayiri ekkumi n’ababiri, nga buli omu akiikiridde ekika kye. 45Abasajja bonna abaana ba Isirayiri abaali bawezezza emyaka egy’obukulu amakumi abiri n’okusingawo, nga batuuse n’okuyingira mu magye ga Isirayiri bwe batyo ne babalirwa mu bika byabwe. 461:46 Kuv 12:37; 38:26; Kbl 2:32; 26:51Obungi bwabwe bonna abaabalibwa okugatta awamu baali bawera emitwalo nkaaga mu enkumi ssatu mu ebikumi bitaano mu amakumi ataano (603,550).
Abaleevi bo Tebaabalibwa
471:47 a Kbl 2:33; 26:57 b Kbl 4:3, 49Abazzukulu ab’omu mpya ez’omu bika ebirala bwe baali babalibwa, bo ab’omu kika kya Leevi tebaabalibwa. 48Kubanga Mukama Katonda yali agambye Musa nti, 49“Ab’omu kika kya Leevi tababalanga wadde okubagatta awamu n’emiwendo gy’abaana ba Isirayiri abalala.” 501:50 Kuv 38:21; Bik 7:44Era n’amugamba nti, “Naye Abaleevi obawanga omulimu ogw’okulabirira Eweema ey’Obujulirwa n’ebintu byamu byonna awamu ne byonna ebigigenderako. Banaasitulanga Eweema n’ebyamu byonna, banaagirabiriranga era banaasiisiranga okugyetooloola. 511:51 Kbl 3:38; 4:1-33Eweema bw’eneebanga etwalibwa mu kifo ekirala, Abaleevi be banaagisimbulanga, era bwe kineetaagisanga okugissa mu kifo awalala, Abaleevi be banaagisimbangawo. Omuntu omulala yenna bw’anaagisembereranga anaafanga. 521:52 Kbl 2:2; Zab 20:5Abaana ba Isirayiri banaasiisiranga mu bibinja, nga buli musajja ali mu lusiisira lwe n’ebendera ye ku bubwe. 531:53 a Lv 10:6; Kbl 16:46; 18:5 b Kbl 18:2-4Naye Abaleevi bo banaasimbanga eweema zaabwe okwebungulula Eweema ey’Obujulirwa, abaana ba Isirayiri baleme kutuukibwako busungu bwa Mukama. Abaleevi be banaabanga n’obuvunaanyizibwa obw’okulabirira Eweema ey’Obujulirwa.”
54Abaana ba Isirayiri ne bakola ebyo byonna nga Mukama Katonda bwe yalagira Musa.


text:
Abayizi bannyonnyodde Kabaka ssaayansi w'omubiri mu Luganda
ABAYIZI mu ssomero lya Janan e Bombo mu Luweero basanyusizza Kabaka n'abagenyi abalala bwe babannyonnyodde ssaayansi w'omubiri nga bamuzzizza mu lulimi Oluganda. Balaze engeri omusaayi gye gutambula mu mubiri okuyita mu mutima nga
baguteeka ccupa ne ne bakozesa enseke ezaakoze nga emisuwa okugusaasaanya mu bitundu by'omubiri ebirala. Bino bibadde ku ssomero lino ku mukolo Kabaka kw'akwasirizza engabo essomero eryasinze mu mpaka z'amasomero ga pulayimale ez'okuyimba mu Buganda. Omukolo
guno gwabaddewo ku Lwomukaaga nga 13 Sebutemba 2014.
Ekifananyi ky’omuntu kye baalaze Kabaka kyabadde kiraga engeri emmere gy'etambuzibwamu okuva lw'eriibwa okutuuka mu lubuto. Kiraga emmere bw'eyita mu byenda; ekinene n’ekitono. Emmere esunsulwamu ey’omugaso n'etambuzibwa mu bitundu by’omubiri ate etali ya mugaso n'etwalibwa mu kifo awakuumibwa obubi.
Mike Kironde, nnannyini masomero ga Janan agamba nti bagenderera okulaga ensi nti basobola bulungi okusomesa amagezi ga saayansi mu lulimi Oluganda, abayizi n'abantu abalala ne beeyongera okutegeera amagezi ga ssaayansi.
Ono ye kaweefube n'akakiiko ka Luganda Lusoga Lugwere nako gwe katandiseeko okulaba ng'amagezi ga ssaayansi gawandiikibwa mu nnimi ennansi abantu beeyongere okutegeera ssaayansi babe nga basobola okumuyiiyizaaamu ebigasa eggwanga. Mu kiseera kino abaana bangi ebintu babikwata bukusu so si kubisoma kubitegeera. Eno y'ensonga lwaki amagezi gano amakwate obukusu kibakaluubirira okugayiiyizaamu ebintu ebiyamba eggwanga. Obutafaanana na ssomero lya Janan e Bombo, akakiiko ka Luganda Lusoga Lugwere ko kaweefube waako kaamutandikidde ku kufuna bannassaayansi abasobola okukyusa ebisomesebwa mu ssaayansi wa pulayimale mu lulimi Oluganda babikube mu kyapa.
Akakiiko katandise okussaawo ebibiina abayizi mwe banaayigira okusoma ebiwandiiko by'Oluganda
AKAKIIKO ka Luganda Lusoga Lugwere katandise okussaawo ebibiina ebisomi, abayizi mwe banaayita okuyiga okusoma ebiwandiiko by'Oluganda. Omulimu guno bagutandikidde mu ssomero lya Nansana C/U pulayimale gye baatandise ekibiina kino ku Lwokusatu nga 23 July 2014.
Ng'ayogerako ne bannakibiina, omumyuka w'omukulu w'essomero lino, Muky. Ester Araka Oluoch yasiimye akakiiko olw'okuwa essomero lye omukisa ogusooka n'ategeeza nti bo nga essomero babadde bafuba okulaba ng'abaana bayiga okusoma mu nnimi zaabwe. Yategeezezza nti akakiiko okubeegattako kigenda kubanguyiza kaweefube ono. Omu ku bannakakiiko, Mw. Fred Lukabwe Kisirikko, yategeezezza nti abaana okwegatta mu bibiina bino ebisomi kibayamba okuyiga okusoma ebiwandiiko ebiri mu nnimi zaabwe n'okuzirowoolezaamu ate n'okuyiga okwogera mu bantu. Yanenyezza abazadde abaggye ku baana omukisa gw'okuyiga okwerowooleza n'okuyiiya n'agamba nti kino kinafuyizza obwongo bw'abaana. Yawadde ekyokulabirako nti edda abaana baafubanga okuyiga n'okuyiiya okwekolera ddole mu byayi n'emipiira bafune bye bazannyisa naye kati babibagulira bugulizi omwana n'amanyiira buli kimu okumusanga awo.
Pulezidenti w'akakiiko, Muky. Margaret Nankinga yategeezezza nti omwana bw'amala okuyiga obulungi okusoma mu lulimi lwe oluzaaliranwa kimwanguyira okuyiga ennimi endala nnyingi kubanga aba afunye omusingi kw'atandikira.
Omuwi w'amagezi ow'akakiiko, Muky. Pamela Batenga ng'ono kaminsona mu kitongole ky'ebyobuwangwa mu minisitule y'ekikula ky'abantu, ebyemirimu n'okwekulaakulanya, yasabye n'abaana aboogera ennimi endala ezitali Luganda nabo baweebwe omukisa mu kibiina kino basomere bannaabwe ebiwandiiko ebiri mu nnimi zaabwe nabo bazifunemu obumanyirivu mu kuzisoma n'okuzaagala.
Ssekiboobo awadde abasomesa b'Oluganda ofiisi
Ssekiboobo Alex Kigongo awadde abasomesa b'olulimi Oluganda abeegattira mu kibiina kya Kyaggwe Luganda Teachers Development Forum ofiisi mwe banaakolera ng'abasiima olw'okutegeka empaka z'olulimi Oluganda ez'amasomero ga sekendule. Empaka zino ez'akamalirizo zaabadde ku ssomero lya Seeta High Green Campus ku Ssande nga 6 July ng'abayizi munaana okuva mu masomero ana be baatuuse ku z'akamalirizo ezaawanguddwa Gerald Matovu okuva mu St Stephen's Mukono n'addirirwa William Sserugo owa Mukono High School. Ssekiboobo n'abagenyi abalala abaabaddewo baasiimye abategesi era ne bategeeza nti empaka zino zongedde ku kumanya kw'olulimi Oluganda mu bayzi, ziboogiya obwongo n'okubawa okulowooza amangu awamu n'okwagala olulimi lwabwe. Wano Ssekiboobo we yaweeredde abasomesa bano ofiisi ku ssaza bakakkalabizeemu emirimu gyabwe. Mu balala abaabaddewo kwe kwabadde n'omubaka omukyala owa Mukono, RDC wa Mukono n'abalala.
Ssaabawandiisi w'akakiiko ka AU ak'ennimi asisinkanye dayirekita w'ebyobuwangwa mu Uganda
Ssaabawandiisi w'akakiiko ka African Union ak'ennimi aka African Academy of Languages Polof. Sozinho Fransisco Matsinhe yasisinkanye dayirekita w'ebyobuwangwa mu minisitule y'ekikula ky'abantu Muky. Jane Sanyu Mpagi ne boogeraganya ku nsonga ezikwata ku kakiiko ka Luganda Lusoga Lugwere Cross border Language Commission. Ensisinkano eno yabaddewo ku Lwokutaano nga 30 May 2014 ku kitebe kya minisitule eno ekiri ku Simbamannyo okumpi ne poliisi ya CPS.
Polof. Sozinho bwe yabadde ayogera ku nsisinkano eno, yagambye nti yabadde nnungi kubanga waabaddeyo bye yabadde alina okuttaanya ku kakiiko kano eri dayirekita w'ebyobuwangwa, naddala ku nkolagana yaako n'ekitongole kino eky'ebyobuwangwa. Ensisinkano teyeetabiddwaamu bannakakiiko kyokka oluvannyuma polofeesa yabasisinkanye n'abategeeza ebyavuddemu. Yagambye nti yategeezezza dayirekita nti ekitebe kya African Academy of Languages kyasookera wano mu Uganda, mu Kampala oluvannyuma ne kiryoka kisengulwa okuzzibwa e Bamako mu Mali, n'asaba dayirekita okuwagira akakiiko mu mirimu gyako.
Ssaabawandiisi yennyamidde olwa sayansi wa Afrika obutasomesebwa
Ssaabawandiisi wa African Academy of Languages Polof. Sozinho Francisco Matsinhe yennyamidde okulaba nga Afrika kuva dda erina sayansi waayo omugundiivu kyokka tasomesebwa mu masomero ekireetedde Afrika okusigalira emabega mu bya sayansi. Bino yabyogedde asisinkanye abaakakiiko ka Luganda Lusoga Lugwere ku Lwokutaano nga 30 May be yasanze ku kitebe kya minisitule y'ekikula ky'abantu mu Kampala. Yawadde ekyokulabirako ky'abawala mu Acholi abeetengerera obusuwa butaano n'okusingawo n'agamba nti okusobola okubwetengerera obusuwa buno bakozesa etteeka ly'essomo lya Physics ery'okwetengerera (law of balance) kyokka nti abasomesa abasomesa essomo lino bwe baba basomesa etteeka lino abawala bano tebaboogerako ekyandiyambye abaana okwongera okunyweza bye bayize kubanga baba babirabako. Yasabye akakiiko kano kanguye emirimu egyakakwasibwa kasobole okutumbula ennimi ennansi zibe nga zisobola n'okusomesebwamu sayansi.
Mu balala abaayogedde mwe mwabadde ne kaminsona mu kitongole ky'ebyobuwangwa Muky. Pamela Batenga eyagambye nti abantu bangi balaga okwagala nga boogera ku nnimi ennansi naye ate bwe kituuka mu kubaako kye bakola ate ne kibula.
Ebifa mu kakiiko
Bafunye omukutu
APRIL 26: Luganda Lusoga Lugwere bafunye ekibanja ku website nga bali ku WWW.lugandalusogalugwerecommission.simplesite.com
Akakiiko kasazeewo ku nkuluze eri mu Luganda, Olungereza n'Oluswayiri
APRIL 26: Olukiiko lwa Luganda Lusoga Lugwere commission olwatudde ku Lwomukaaga nga 26 April 26 2014 lwasazeewo bammemba okutandika okukola ku ky'okuwandiika enkuluze ennyonnyola ebigambo by'Oluganda mu Luswayiri n'Olungereza
Asabye Gavt. ku kussaawo ekitongole ky'ennimi
Pulezidenti wa Luganda Lusoga Lugwere asabye gavumenti okussaawo ekitongole ekinaakulaakulanya ennimi ennansi ekya Uganda languages commission. Bino yabyogeredde mu mpaka z'amasomero ga sekendule ezaabadde ku ssomero lya Seeta High e Mbalala gye yabadde
omugenyi omukulu. Empaka zeetabiddwaamu amasomero okwabadde St. Stephen's s.s Ddandira Mukono, Seeta High School Green Campus, Seeta High School Mukono campus, Seeta High School main campus, Forest Hill College, St. Cyprian High School Kyabakadde, Mukono
High School ne Hilton High School.
Ku mukolo gwe gumu, minisita weggwanga ow'ebyenjigiriza ebya waggulu Dr. JC. Miyingo yasuubizza okuwagira ekiteeso ky'okussaawo ekikulaakulanya ennimi ennansi mu ggwanga. Yakubirizza abayizi okujjumbira olulimi Oluganda n'ategeeza nti abayizi abalusomye banguyirwa okufuna emirimu.
Kaminsona yeeyamye ku nnimi
Kaminsona w'ebyobuwangwa n'ebyamaka mu minisitule y'ekikula ky'abantu, Muky. Juliana Kuruhira yeeyamye okukwatizaako akakiiko ka Luganda Lusoga Lugwere okutumbula ennimi ennansi mu Uganda. Mu lukiiko lwe yakubirizza nga April 8, ku kitebe kya minisitule eno olwabaddemu bammemba b'akakiiko kano, Kaminsona yategeezezza nti okutumbula ennimi ennansi n'okuzikulaakulanya ky'ekimu ku biri ku mwanjo mu minisitule ye. Yennyamidde nti ennimi ennansi nnyingi wano mu ggwanga zigenda zoonoonebwa abantu abamala gazikozesa n'ategeeza nti kino kyanditufiiriza amagezi agazirimu. Yasuubizza nga minisitule ye bw'egenda okubaga ekiwandiiko ekisaba gavumenti okussaawo ekitongole ky'ennimi ennansi n'oluvannyuma kitwalibwe mu kabineti kiteesebweko
News in brief
May 30 2014: The Secretary general of African Academy of Laguages has met with the director of culture, ministry of Gender in Uganda to discuss the Luganda Lusoga Lugwere Commission and how the department of culture can help the commission fulfill its duties. The meeting took place on Friday May 31st 2014 at the ministry headquarters. The Secretary General later met the commission members and adressed them.
APRIL 26: Luganda Lusoga Lugwere cross border language commission gets website.
APRIL 26: In a meeting that sat ate Makerere University department of languages, members of the Luganda Lusoga Lugwere commission have agreed to start writing the Luganda English Kiswahili lexicon.
APRIL 6: President of Luganda Lusoga Lugwere commission has asked govt. to start a Uganda languages commission that will help develop all Uganda's local languages. She was speaking at a secondary schools Luganda language competition at seeta High school Mbalala campus where she presided as guest of honour. The minister of State for Higher education who also attended, promised to support the establishment of the Uganda language commission when tabled ate cabinet. He advised students not to neglect Luganda as those who study it find it easy to get jobs.
APRIL 8: The Commissioner for Culture and family Affairs in the ministry of Gender, Mrs. Juliana Kuruhiira has pledged support for the Luganda Lusoga Lugwere commission saying that the protection and development of local languages is one of the priorities
of the Uganda National Culture Policy.
She noted that languages are changing for the worse and need to be restored or else they will get lost. On behalf of her ministry she promised to prepare a paper about the formation of Uganda languages commission that will be tabled to cabinet.


text:
Chorus:
Nze ani akowoola? Nze ani akyaliddwa? Nze ani asembezebwa leero kumbaga y’Omukama?
Verses:
- Katwambuke abayite b’Omukama entanda etuuse, musagambize b’ayise kati mwena abeetegese.
- Ekitiibwa kye nfunye kati atekirina ani? Okukyaza omutonzi w’eggulu erandi mu ggulu!
- Alinjagalanga bw’onjagala leero asangwa wa? Ggwe wa waayo n’obulamu bwo lwa kunjagala nnyo.
- Alinzigya ku ggwe Mukama leero kiriba ki? Obakufa ndikufiirira ngende gy’obeera.
- Ayi Maria mmange omwagalwa leero ngambentya? Nze okukyaaza omwana wo ddala gwe wazaala n’oyonsa.
- Nze kyensaba ayi Mukama Ggwe azze olwa leero, ng’obw’okufa bugobye buti ntwala gy’obeera


text:
Ebyabadde ku Kkooti Bikanze Ba Looya
Ekibiina ekigatta bannamateeka mu Uganda ekya Uganda Law Society kiridde muttama, nekiragira gavumenti ya Uganda okunoonyereza ku byabadde ku kkooti olunaku olw’eggulo bo kyabyise okuwamba obuyinza bwa kkooti omwadde n’okutigomya bannamateeka.
Omukago guno era gutiisizzatiizza okubaako kyegukola singa gavumenti yeefula kyesirikidde ku nsonga eno, naddala ku byakoleddwa ku bannamateeka ababadde bazze ku kkooti e makindye mu musango ogwaggulwa ku ssaabaduumizi wa Poliisi Gen. Kale Kayihura.


text:
Daily Manna for Monday, September 13, 2021
Daily Manna is a daily Bible devotional service provided by Biblica. The Scripture is provided in many forms and is new every day. It is a great way to receive the encouragement and hope found in the Word of God.
Abaefeso 6:14-18
6:14 a Is 11:5 b Is 59:17Muyimirire nga muli banywevu, ng’amazima lwe lukoba lwammwe lwe mwesibye mu kiwato kyammwe, ate ng’obutuukirivu kye ky’omu kifuba, 6:15 Is 52:7nga mwambadde n’engatto mu bigere byammwe nga mugenda okubuulira Enjiri ey’emirembe. 6:16 1Yk 5:4Era ku ebyo byonna okukkiriza kwammwe kubeerenga engabo eneebasobozesanga okuzikiza obusaale bwonna obw’omuliro obulasibwa omubi. 6:17 a Is 59:17 b Beb 4:12Obulokozi bubafuukire enkuufiira gye mwambadde, n’ekigambo kya Katonda kibabeerere ekitala eky’Omwoyo, 6:18 a Luk 18:1 b Mat 26:41; Baf 1:4nga musabiririranga mu ssaala zonna nga mwegayiririranga mu mwoyo buli kiseera. Mwekuumenga nga mugumiikirizanga, era nga mwegayiririranga abatukuvu, be bantu bonna aba Katonda.


text:
Sports
Micho emisango gyemusse mu vvi
Omutendesi wa ttiimu y’eggwanga eya Uganda Cranes Milutin Sredojevic aka Micho olunaku olwaleero asingisiddwa omusango gwa sexual assault. Munnansi wa Serbia avunaaniddwa mu Kkooti ya Gqeberha...
-
Sports/ 2 weeks ago
Omuddusi Tirop asangiddwa nga afudde
#SimbaSportsUpdates; Agnes Tirop eyaddukira eggwanga lya Kenya mu misinde egyamita 5000 egyabakyala Tokyo 2020 Olympics asangiddwa mu nnyumba ye e Iten,...
-
Sports/ 3 weeks ago
Micho afulumizza ttiimu egenda okwambalagana ne Rwanda
#SimbaSportsUpdates; Omutendesi wa ttiimu ya Yuganda ey’omupiira ogwebigere eya Uganda Cranes Milutin Sredojevic aka Micho afulumizza olukalala lw’abazannyi 25 abagenda okusambira...
-
Sports/ 4 weeks ago
Kitalo! Hajji Kakaire afudde
Kitalo! Eyaliko Pulezidenti w’ekibiina ekitwala omupiira ogw’ebigere mu Ggwanga ekya Federation of Uganda Football Associations (FUFA) owa 24 Hajji Twaha Kakaire...
-
Sports/ 1 month ago
Katikkiro Mayiga asisinkanye Tiimu yeggwanga ey’omuzannyo gw’ensero
Katikkiro Charles Peter Mayiga asisinkanye Tiimu yeggwanga ey’omuzannyo gw’ensero (Silverbacks) nabeebaza okukiikirira obulungi eggwanga mu mpaka za Afrobasketball ezaali e Kigali...
-
Sports/ 1 month ago
MUGENDE MUBIZANNYIRE AWALALA – RWANDA
Empaka za 2021 African Women’s Senior Nations Volleyball Championship teziwedde oluvannyuma lw’ekibiina kya Rwanda Volleyball Federation ne Rwanda Ministry of Sports...
-
Sports/ 2 months ago
OMUSAMBI WOMUPIIRA AMAZE EMYAKA 39 MU COMMA AFUDDE
Kitalo! Eyaliko omusambi wa Bufalansa Jean-Pierre Adams 73, afudde olvannyuma lw’emyaka 39 mu comma. Adams yatwalibwa mu ddwaliro okulongosebwa evviivi mu...
-
Sports/ 3 months ago
Gen. Kayihura adduse kiromita 16 okusiima abawangudde emiddaali
Eyaliko omuduumizi wa Uganda Police Force Gen. Kale Kayihura 65, avuddeyo nategeeza nga ye wamu n’abakozi be bwebadduse kiromita 16 e...


text:
The COVID-19 Business Info Hub reached out to Pearl Capital Partners (PCP) to understand how the Yield Fund, an impact investment fund for agriculture managed by PCP on behalf of multi-donor partners, is supporting SMEs in Uganda during the pandemic. Here is what you need to know about Yield Fund and how it can help SME businesses.
About the Fund
The Yield Fund is a shs 72 billion (20 million Euro) impact investment fund by the European Union (EU) Delegation to Uganda and the International Fund for Agricultural Development (IFAD) with additional investments from Open Society Foundations (OSF), Finn Church Aid Investments (FCAI), and National Social Security Fund (NSSF). It is managed by Pearl Capital Partners (PCP) Uganda, which launched a 12 million Euro (shs 43.2 billion) fund to invest in small & growing agribusinesses (SGAs) positioned in agricultural supply chains in Uganda in January 2017. The Yield Fund is anchored by 10 million Euros of initial funding from the EU through IFAD.
Has the Yield Fund provided specific COVID-19 support to investees?
To support investees during COVID-19, the Yield Fund has provided support in developing business continuity plans and new business lines; restructured existing financing and provided follow on investment; and extended the timeline of a technical assistance facility attached to financing to enable investees to stabilize before taking on additional activities.
Is the Yield Fund taking on new applications? What are the eligibility requirements for prospective investees?
Yes, the Yield Fund is taking on new applications. Prospective investees must provide:
- A brief description of the business, including an organizational chart and CVs of key management.
- Details of products, markets and distribution channels, including profiles of key customers and supply chain.
- A business plan that clearly sets out the company’s growth/expansion plans, key assumptions, major risks and financial forecast for at least five years.
- Copies of audited financial statements for the preceding two years including a copy of the business’s most recent management accounts and a description of the current financial position.
- Details of the social impact of the business.
What are some of the Yield Fund’s current investments in Uganda?
The Yield Fund currently has seven investees, which include:
- Chemiphar – 2019. Chemiphar is an internationally accredited analytical laboratory located on the outskirts of Kampala, in Kansanga, whose core business is to provide testing and inspection services to SME businesses operating in food and beverages, agro-products, environment, pharmaceutical and cosmetics as well as agricultural seeds. Yield Fund’s partnership with aBi in this UGX 1.3Bn investment is majorly to enhance the company’s capacity to meet the growing local demand of quality and efficient laboratory testing services and also to have the ability to fulfill specific requirements of local and foreign markets, especially with the increasing growth of Uganda’s exports and standards.
- CECOFA – 2018. Central Coffee Farmers Association Ltd (CECOFA) is a primary processor of coffee. The company collects dried coffee beans (Kiboko cherries) from its network of approximately over 3,600 smallholder farmers organized through a co-operative structure. The Yield Fund’s investment of UGX 5.14 billion is aimed at increasing the company’s capacity to source and export larger volumes of Robusta coffee from smallholders as well as increase the number of certified smallholder farmers.
- SESACO Limited – 2018. Sesaco Limited is an agro-processing company, processing and manufacturing soy-based products. It started in 1978 trading at small scale household levels and is currently located at Kyengera trading centre, providing accessibility to suppliers and markets. Sesaco’s flagship products are soy cup (a decaffeinated instant beverage), soy millet flour and soy maize flour. Yield Fund’s investment of UGX 1.6 billion in Sesaco Limited is aimed at improving the company’s production facilities while stabilizing and preparing the business for a larger expansion and growth in the future.
Interested? Contact Information:
PCP Uganda, Equata Building, 2nd floor UMA Showground, Lugogo Kampala. P.O. Box 15373
Phone Contact: +256 393 264983/4 Email: info@pearlcapital.net Website www.pearlcapital.net
Engeri ensawo emanyiddwa nga Yield Fund gy’edduukiriramu SMEs mu kaseera ka ssennyiga omukambwe
Omukutu gwa Covid-19 Business Info Hub gwatuukirira ekitongole kya Pearl Capital Partners (PCP) okusobola okutegeera engeri Yield Fund, ng’eno nsawo eyateekebwawo okuyamba mu kusiga ensimbi mu by’obulimi era nga eddukanyizibwa PCP ku lw’abagabirizi b’obuyambi abalala; gy’edduukiriramu SMEs mu Uganda mu kaseera ka nnawookeera wa covid. Bino bye weetaaga okumanya ku nsawo eno n’engeri gy’eyinza okuyambamu SMEs.
Ebikwata ku nsawo eno
Yield Fund ebalirilwamu obuwumbi 72 UGX (obukadde 20 obwa Euro) era nga zaaweebwayo ab’omukago gwa Bulaaya (European Union) wamu n’ekitongole ekivunaanyizibwa ku kukulaakulanya eby’obulimi mu nsi yonna ekya International Fund for Agricultural Development (IFAD). Kuno kwegattibwako ebitongole ebirala ebigabirizi by’obuyambi nga Open Society Foundations (OSF), Finn Church Aid Investments (FCAI) wamu n’ekittavvu ky’abakozi mu Uganda ki National Social Security Fund (NSSF)
Ensimbi zino ziddukanyizibwa aba Pearl Capital Partners (PCP) Uganda, era nga baatongoza obukadde bwa Euro 12 (mu za Uganda bwe buwumbi 43.2) okuyambako ku bu bizinesi bw’eby’obulimi obutono wamu n’ezo ezitandise okukulaakulana – Small and growing agribusinesses (SGAs) mu Uganda mu mwezi gwa Gatonnya (January) mu 2017. Ensawo eno yatandika n’obukadde 10 obwa Euro nga bwaweebwayo ab’omukago gwa Bulaaya(European Union) nga bayita mu IFAD.
Yield Fund eno erina engeri ey’enjawulo gy’edduukiriddemu b’eteekamu ssente mu kaseera ka COVID-19?
Mu mbeera y’okudduukirira abateekwamu ssente mu kaseera ka ssennyiga omukambe, Yield Fund ebayambye mu kutondawo enteekateeka ezisobozesezza emirimu gyabwe okusigala nga gikyatambula wamu n’okuyiiya ebikolebwa ebipya; okukyusa ku ngeri eby’ensimbi gye bibadde biddukanyizibwamu wamu n’okwongeramu ssente bwe kiba kyetaagisizza nga kw’otadde n’okwongera ku budde bwe bamala nga bakyakuwa amagezi ag’ekikugu mu by’ensimbi ne bamala okukakasa nti gwe bataddemu ssente asobola okwetengerera nga tebanneeyongerayo ku mirimu mirala.
Yield Fund ekkiriza okusaba kw’abaagala okugyegattako abaggya? Omuntu eyandyetaaze okuba ng’ateekebwamu ssente alina kutuukiriza bisaanyizo ki?
Kituufu, Yield Fund ekkiriza abasaba okugyegattako abapya era bino bye balina okuwaayo;
- Mu bimpimpi nnyonnyola ebikwata ku bizinesi yo, engeri gy’egenda okuddukanyizibwamu ng’ogasseko n’empapula eziraga obuyigirize bw’abo abagenda okugiddukanya.
- Okunnyonnyola obulungi ebintu by’ogenda okufulumya, obutale gy’ogenda okubitunda, amakubo mw’onoyita okubibunyisa, ebikwata ku ba kasitoma bo ab’enkizo n’engeri ebintu gye binaabatuukangako.
- Enteekateeka ya bizinesi yo ng’ennyonnyola bulungi engeri gy’ogisuubira okukulaakulanamu wamu n’okugaziwa, biki eby’amaanyi by’osuubira, obuzibu bw’eyinza okusanga wamu n’engeri gy’osuubira eby’enfuna byayo okufaanana okumala waakiri emyaka etaano.
- Kkopi z’ebiwandiiko ebimaze okukakasibwa ebiraga eby’enfuna nga bwe bibadde bitambula okumala emyaka ebiri egiyise nga muno ozingiramu eby’ensimbi engeri gye biddukanyizibwa mu kiseera ekyo nga kw’otadde n’embeera y’eby’enfuna nga bw’eyimiridde mu budde obwo okutwalira awamu.
- Onnyonnyola bizinesi yo engeri gy’eyambamu oba gy’ekosamu abantu n’ebintu ebagiriraanye.
Yield Fund eno bizinesi z’eteekamu ssente mu Uganda ensangi zino ze ziriwa?
Ensawo eno mu kiseera kino erina ebitongole musanvu bye y’akasigamu ensimbi era nga ebimu ku byo bye bino;
- Chemiphar – 2019. Lino lyekebeggyezo (laboratory) era nga yakakasibwa mu nsi yonna ng’esangibwa Kansanga ku njegoyego z’ekibuga Kampala. Omulimu gwa Chemiphar omukulu kwe kuyamba SMEs naddala eziddukanya emirimu gy’okukola emmere n’eby’okunywa, ebirime, eby’obutonde, amadagala n’eby’okwewunda wamu n’abakola ensigo okubeera nga bagezesezaayo wamu n’okwekebejja ebintu byabwe. Chemiphar era eyamba okulambula ebintu ebikolebwa okukakasa nti bitambula bulungi.
Yield Fund wano yakwatagana ne ABI mu kusiga akawumbi 1.3 UGX era ng’ekigendererwa kwe kusobozesa ekitongole kino okutuukiriza obulungi obwetaavu bw’okugezesa n’okwekebejja ebintu obweyongera buli lukedde. Ekirala kwe kuba nga balina obusobozi bw’okukola buli muntu ky’aba yeetaaze ku katale aka wano wamu n’ebweru w’eggwanga naddala mu kiseera kino ng’omutindo wamu n’obungi bw’ebintu Uganda by’etunda ebweru w’eggwanga byeyongera buli lukya.
- CECOFA – 2018. Central Coffee Farmers Association Ltd (CECOFA) kino kitongole ekikola ku Ekitongole kino kikunganya emmwanyi enkalu (Kiboko cherries) okuva mu balimi abalima ebitonotono be kikolagana nabo abakunukkiriza mu 3,600 mu ngeri ey’obwegassi.
Wano yield fund yateekamu obuwumbi 5.14 UGX n’ekigendererwa eky’okusobozesa ekitongole kino okwongera ku bungi bw’emmwanyi z’ekika kya Robusta ze kikunganya wamu n’okutunda ebweru w’eggwanga kuno kw’ogatta n’okwongera ku muwendo gw’abalimi be kikolagana nabo.
- SESACO Limited – 2018. Sesaco Limited kkolera erikola ebintu okuva mu birime era nga bano bye bakola biva mu soya. Lino lyatandika mu 1978 nga likola ebintu ebitonotono era nga kaakano lisangibwa mu kabuga k’e Kyengera nga wano wangu wa kutuuka ku baleeta ebintu wamu n’abaguzi.
Sesaco ebintu ebikulu by’ekola ye soya cup (ono anywebwa ku caayi) obuwunga bwa soya millet wamu n’obwa soya maize. Yield Fund muno yateekamu akawumbi 1.6 UGX n’ekigendererwa ky’okulongoosa ebintu ekkolero lino bye likozesa nga baliteekerateekera okugaziwa wamu n’okukulaakulana mu biseera eby’omumaaso.
Okyagadde? Osobola okubatuukirira ku:
PCP Uganda, Equata Building, 2nd floor UMA Showground, Lugogo Kampala. P.O. Box 15373
Essimu: +256 393 264983/4 Email: info@pearlcapital.net Website www.pearlcapital.net


text:
Ekidd.: Ayi Mukama, omwoyo gwange gusuubira mu Ggwe,
Ggwe Omutonzi wange.
1. Nnayima ekkuzimu ne mpanjagira gy’oli ayi Mukama,
Ayi Mukama wuliriza eddoboozi lyange.
2. Amatu agago gawulirize leero,
Eddoboozi ery’okuwanjaga kwange.
3. Oba kujjukira bibi bulijjo ayi Mukama,
Ayi Mukama singa ani aliwo?
4. Naye ewuwo y’eri ekisonyiwo eky’ebibi byonna,
Basobole okukuweereza n’ekitiibwa kyonna.
5. Nsuubira mu Mukama omuyambi wange,
Omwoyo gwange gusuubira mu kigambo kyo.
6. Omwoyo gwange gulindirira Omukama omuyambi wange,
N’okukira abakuumi bwe balindirira mmambya ajja.
7. Okukira abakuumi bwe balindirira mmambya avaayo ati,
Yisraeli bw’alindirira Omukama Katonda.
8. Yennyini y’alinunula Yisraeli mu bibi bye byonna,
Omukama oyo Katonda we.
DOWNLOAD LINK:
AYI MUKAMA OMWOYO GWANGE


text:
You are here
Ehi huli
Niife abanyole, ababalanga baati "abalya lwoba". Humenyire Mu disitirikiti ye Butaleja, ebunghwa ryuba wa Uganda. Emirirano jeefe ni jiri, Abagwere ni bali mu mambuha, aba Japadhola mu maserengeta, Ebuŋwa lyuba hulireene aba Masaaba n,Abasoga e bugwa lyuba .
Abanyole "abalya lwoba" obusima n'ekaanu nj'ebiryo ebihulu. N'ebiseera nd,olu bitiinire ni bicuuha cuuha n'ebiitu bingi byosi bicuuhire. Wagaana duuma, amabbooni, omuceere , omwogo ni biri birala hu biryo ebi Banyole batambisa. Eryani husinga hutambisa amahoola gebimera ne nyama yebisolo ebyo mwisugu n'ebyo mu mago ko n'ebiyuni ebi hubaya n'ebyo mwisugu. Bino bisisiira hu himuutu alya.
Eby'esuno by'abanyole bisinga hwediira hu by'obulimi n'ohubaya. N'eriyo abatambi ba gavumenti, n,abeholera ejaawe ejitafanana omubatusa eby'ohwebesangho.
Copyright © 2021, Lunyole


text:
Amawulire
Amasanyalaze gasse abaana 2
Ivan Ssenabulya
September 29th, 2021
Bya Ivan Ssenabulya,
Entiisa ebutikidde abatuuze ku kyalo Mubono mu gombolola ye Mukhuyu mu disitulikiti ye Namisindwa amasanyalaze bwegakubye abantu 2 negabatta.
Kuno kubaddeko Munika Catherine owemyaka 36 ngafudde nomwana we owemyaka 7 Soafia Naume.
Okusinziira ku mwogezi wa poliisi mu kitundu kya Elgon Rogers Taitika, kigambibwa amasanyalaze agabadde gabbibwa gegabakubye.
Taitika alabudde abantu beno bakomye okubba amasanyalaze.